Темирйўлчилар вагонлар ишлаб чиқаришга $202 млн сармоя ётқизади – Газета.uz\nТемирйўлчилар вагонлар ишлаб чиқаришга $202 млн сармоя ётқизади\nДастурда юк ва йўловчи вагонлари, музлатиш бўлмалари ва контейнерлар, эҳтиёт ва бутловчи қисмларни ишлаб чиқариш кўзда тутилган.\n23 октябр 2015, 16:57 Иқтисодиёт\n«Ўзбекистон темир йўллари» компанияси Тошкент механика заводи (ТМЗ, собиқ «В.Чкалов номидаги Тошкент авиация ишлаб чиқариш бирлашмаси» ДАК) негизида темир йўл вагонлари ишлаб чиқарадиган корхона ташкил қилиш учун 202 млн АҚШ доллари миқдорида сармоя ётқизмоқчи.\nҲукумат қарори билан тасдиқланган дастур 4 йўналиш бўйича янги юк вагонлари (йилига 650 та), музлатиш бўлмалари ва контейнерлар (300 та), йўловчи вагонлари (50 та), шунингдек, эҳтиёт ва бутловчи қисмлар ишлаб чиқариш сингари 14 та лойиҳани қамраб олади. Лойиҳалар темир йўл компаниясининг ўз маблағлари ҳисобидан молиялаштирилади.\nДастурни амалга ошириш учун «Ўзбекистон темир йўллари» компаниясининг низом жамғармасига ТМЗнинг 81,52 фоиз миқдоридаги давлат активлари ўтказиб берилди. Йил охиригача корхонани компаниянинг ишлаб чиқариш тузилмасига интеграция қилиш режалаштирилмоқда. ТМЗга 2018 йилнинг 1 январига қадар янги ишлаб чиқариш соҳалари самарали ишлаши учун бир қанча солиқ ва божхона имтиёзлари берилди.\n2013 йил сентябрида «Ўзбекистон темир йўллари» «Қуюв механика заводи» шўъба корхонасида вагонларни таъмирлаш ва вагон ишлаб чиқаришни ташкил қилишни 150 млн долларлик маблағ ҳисобига модернизациялаган эди. Ҳисоб-китобларга қараганда, лойиҳани амалга ошириш Россия, Беларусь ва Қозоғистон бозорларидан йирик буюртмалар олиш имконини беради. 2010 йилда Қуюв механика заводи Россиянинг Темир йўл транспорти федерал агентлиги сертификатлаш регистридан вагонларни кўплаб ишлаб чиқариш учун сертификат ва рухсатнома олган эди.\nЎзбекистонги темир йўлларининг умумий узунлиги — 4200 км. Ички юк айланмасининг 60 фоизи, экспорт ва импорт юк ташишларининг қарийб 80 фоизи темир йўл ҳиссасига тўғри келади.\n«Газета.uz» 3 260


Биз давлат хизматчиларининг иш ҳақини камайтириш тавсияларини қўллаб-қувватлаймиз\nБугун мамлакатимизда коронавирус инфекциясининг тарқалиши ва унинг оқибатидан ҳар биримиз хавотирдамиз. Ҳаммамиз ушбу пандемияга тезда барҳам беришни хоҳлаймиз.\nКўп миллатли ва ҳамжиҳат мамлакатда яшаяпмиз. Биз 34 миллион нафардан ортиқмиз. Давлатимизнинг қўллаб-қувватлаши натижасида 2 йил аввал Давлат солиқ хизмати органлари ходимларининг лавозим маошлари 1,7 баравар оширилган эди.\nБугун Ватан учун ана шундай мушкул дамларда давлат солиқ хизмати ходимлари меҳнат самарадорлиги билан ёрдам беришга тайёр. Мамлакатда бундай оғир дамларга дош беришда биз, давлат идоралари хизматчиларидан кўра кўпроқ ёрдамга муҳтож ҳамюртларимиз бор.\nСолиқ органлари ходимларининг аксарияти 4 миллион сўмдан зиёд бўлган иш ҳақи миқдорини камайтириш тўғрисидаги тавсияларга тушуниш ва ҳамжиҳатлик билан муносабат билдиришди.\nДавлат органлари ходимларининг иш ҳақини камайтириш бюджет харажатларини оптималлаштиришдаги адолатли ва муҳим қадам, деб ҳисоблайман.\nБиз четда қолишни истамаймиз. Зеро, айнан қийин вазиятларда инсон ички олами ва жамиятнинг етуклиги, бирдамлиги намоён бўлади.\nДСҚ Касаба уюшмаси қўмитаси раиси.\nYil boshidan: 87894\nOy davomida: 10583


Агар аёли рози бўлмаса...23.10.2017\nҚарсак чалиш ҳукми 22.10. 2017\nМарҳумлар ҳақига хатм қилиш ҳақида.18.09.2017\nҚуръоннинг электрон нусхасини таҳоратсиз ушлаш жоизми? 18.09.2017\nБанда қандай ҳолатларда жунуб бўлади? 31.12.2016\nСамовий китоблар ҳақида маълумот берсангиз!\n“Пирлар мададкор бўлсин!” дейиш жоизми?\nШубҳали таомни ейиш ҳукми қандай?\nЭр ва хотин ўртасидаги ёш фарқи қанча бўлиши керак?\nАссалому алайкум! Мен хотинимни яхши кўраман, лекин ўртамизда тез-тез келишмовчилик бўлиб туради. Бунинг асосий сабаби, мен хоҳлаган пайтда бирга бўлишни истамайди. Ҳатто икки ойлаб бирга бўлмаган вақтларимиз бўлган. Бу менга қаттик таъсир қилади: уйда ва ишда асабийлашиб юраман. Бошқа аёлга борсаммикан, деб ўйлайман. Нима қилишни билмайман. Маслаҳат беринг!\nВа алайкум ассалом. Бу нарса эр ва хотин бир-бирларининг ҳуқуқ ва мажбуриятларини билмасликларидан келиб чиқиши мумкин.\nАслида хотин соғлом бўлса, эрини жинсий алоқадан ман қилмаслиги, эри қачон бунга хоҳиш билдирса, унинг истагини бажо келтириши лозим. Бу ҳақида кўплаб ривоятлар келган.\nعَنْ أَبِي هُرَيْرَةَ رَضِيَ اللهُ عَنْهُعَنْ النَّبِيِّ صَلَّى اللهُ عَلَيْهِ وَسَلَّمَ قَالَ: إِذَا دَعَا الرَّجُلُ امْرَأَتَهُ إِلَى فِرَاشِهِ فَأَبَتْ أَنْ تَجِيءَ لَعَنَتْهَا الْمَلَائِكَةُ حَتَّى تُصْبِحَ. رَوَاهُ الْبُخَارِيُّ وَمُسْلِمٌ وَأَبُو دَاوُدَ وَأَحْمَدُ وَابْنُ حِبَّانَ.\nАбу Ҳурайра розияллоҳу анҳу Набий соллаллоҳу алайҳи ва салламдан ривоят қилади: “Агар эр ўз хотинини тўшагига чақирса ва у келишни инкор қилса, фаришталар тонг отгунча ўша аёлга лаънат айтади”(Бухорий, Муслим, Абу Довуд, Аҳмад ва Ибн Ҳиббон ривояти).\nУшбу ривоятда айтилишича, эр ўз хотинини жинсий алоқага чақирса ва хотинда бирон узр бўлмай туриб, бу ишни инкор қилса, эрининг ҳақини поймол қилгани сабаб фаришталар ўша хотинга лаънат айтади.\nعَنْ أَبِي هُرَيْرَةَ قَالَ: قَالَ رَسُولُ اللهِ صَلَّى اللهُ عَلَيْهِ وَسَلَّمَ: وَالَّذِي نَفْسِي بِيَدِهِ مَا مِنْ رَجُلٍ يَدْعُو امْرَأَتَهُ إِلَى فِرَاشِهَا فَتَأْبَى عَلَيْهِ إِلَّا كَانَ الَّذِي فِي السَّمَاءِ سَاخِطًا عَلَيْهَا حَتَّى يَرْضَى عَنْهَا. رَوَاهُ مُسْلِمٌ.\nАбу Ҳурайра розияллоҳу анҳу Расулуллоҳ соллаллоҳу алайҳи ва салламдан ривоят қилади: “Жоним измида бўлган Зотга қасамки, қайси бир эркак ўз хотинини тўшакка чақирганида у рад қилса, то эри ундан рози бўлмагунича осмондаги (Зот – Аллоҳ) унга ғазаб қилади” (Муслим ривояти).\nМусулмон эркак фақат ўз шаръий никоҳидаги хотин билан жинсий алоқа қилиши жоиз. Қачон жимоъга ишга рағбат билдирганида хотин буни инкор қилса, гуноҳкор бўлади.\nБу нарса эрга ҳам тегишли. Эр хотинини қаровсиз ташлаб қўймаслиги, унинг ҳам хоҳиш-истаги борлигини инобатга олиши лозим.\nЯна бир муҳим жиҳатни айтиб ўтиш керак. Агар аёлнинг жинсий алоқага хоҳиш билдирмаслигига унинг касаллиги сабаб бўлса, эр уни шифокорларга кўрсатиб, беморликни даволаши лозим. Хотини касал бўлгани ҳолда унга эътиборсизлик қилиш, яна жинсий алоқага рози бўлмайди, деб аёлидан нолиш тўғри эмас.\nКейин хотиним жинсий алоқага кўнмаяпти, деб бошқа аёлга боришни хаёлингизга ҳам келтирманг. Бу оғир гуноҳ. Зинокор қабрда ва охиратда қаттиқ азоб тортади. Ё жинсий лаззатни деб оғир азобларни бошдан кечирмоқчимисиз?! Шундай экан, зинога боришни умуман ўйламанг!\nАёл эрини ундан лаззат олишига монеълик қилувчи амалларни қилмаслиги лозим.\nعَنْ أَبِي هُرَيْرَةَ رَضِيَ اللهُ عَنْهُأَنَّ رَسُولَ اللهِ صَلَّى اللهُ عَلَيْهِ وَسَلَّمَ قَالَ: لَا يَحِلُّ لِلْمَرْأَةِ أَنْ تَصُومَ وَزَوْجُهَا شَاهِدٌ إِلَّا بِإِذْنِهِ وَلَا تَأْذَنَ فِي بَيْتِهِ إِلَّا بِإِذْنِهِ... رَوَاهُ الْبُخَارِيُّ وَالتِّرْمِذِيُّ.\nАбу Ҳурайра розияллоҳу анҳу Расулуллоҳ соллаллоҳу алайҳи ва салламдан ривоят қилади: “Аёлнинг эри ҳозир бўлиб турганида унинг рухсатисиз рўза тутиши ҳалол эмас. Эрининг рухсатисиз унинг уйига (бирон одам киришига) изн бермайди” (Бухорий ва Термизий ривояти).\nБу ерда қандай рўза назарда тутилаётгани бошқа ривоятларда айтилган. Абу Ҳурайра розияллоҳу анҳу Набий соллаллоҳу алайҳи ва салламдан ривоят қилади: “Хотин эри ҳозир бўлиб турганида Рамазон ойидан бошқа бирон кунда унинг рухсатисиз рўза тутмайди” (Термизий, Ибн Можа ва Аҳмад ривояти).\nМуслима аёл эри сафарда бўлмаган вақтда нафл рўза тутмоқчи бўлса, эридан рухсат сўраши керак. Сабаби эри ундан хоҳлаган вақтида баҳра олишга ҳақи бор. Аммо Рамазон рўзасини тутиш учун рухсат сўрамайди. Рамазон ойида рўза тутиш қодир бўлган ҳар бир бандага фарздир.


БМТнинг Ўзбекистондаги вакиллиги - расмий сайт - БМТ ҳақида\nБош саҳифа > БМТ ҳақида\nБирлашган Миллатлар Ташкилоти – халқаро ташкилотдир. У 1945 йилнинг 24 октябр кунида бутун инсониятни янги жаҳон урушидан сақлаб қолиш мақсадида ташкил этилган. Ҳозирда БМТга аъзо бўлган мамлакатларнинг сони 193. БМТнинг иш фаолияти унинг Уставида белгиланган мақсади ва тамойиллари асосида амалга оширилади.\nГлобализация шароитида ривожланаётган дунёда БМТ қуйидаги йўналишларда ўз фаолиятини олиб боради:\nХалқаро тинчлик ва хавфсизликни таъминлаш\nБМТни ташкил этишдан асосий мақсад халқаро тинчлик ва хавфсизликни таъминлаш эди. Ушбу мақсадга эришиш йўлида БМТ турли тўқнашувларнинг олдини олиш, бири-бири билан тўқнашаётган томонларни яраштириш, тинчликпарвар операцияларни амалга ошириш ҳамда тинчлик-тотувликни сақлаб қолишга қаратилган чора-тадбирларни амалга оширади. Мазкур чора-тадбирлар бири-бирини тўлдириб, бири-бири билан чамбарчас боғланиб кетади. БМТнинг Хавфсизлик Кенгаши халқаро тинчлик ва хавфсизликни ўрнатишда асосий жавобгар орган бўлиб ҳисобланади. Хавфсизлик Кенгаши, Бош котиб ҳамда бошқа БМТ ташкилотлари мазкур соҳада ҳал қилувчи аҳамиятга эгадир.\nБарқарор ривожланиш ва тараққиётни илгари суриш\nЎз фаолиятини бошлашиданоқ, 1945 йилнинг ўзида БМТнинг устувор йўналишларидан бири “иқтисодий, ижтимоий, маданий, ёки гуманитар масалаларни ечишда, инсон ҳуқуқлари ва эркинликларини - ирқий, жинсий, тил, ёки диний аломатларга қараб ажратмасдан – ҳурмат қилиш, эъзозлаш ва илгари суриш мақсадида халқаро ҳамкорликни ўрнатиш”дан иборат бўлган. Барча инсонларнинг фаровонлигини ошириш БМТнинг энг асосий мақсадларидан бири бўлиб келмоқда. Дунё мамлакатларининг ривожланиш ва тараққиёт тўғрисидаги тушунчалари йиллар давомида ўзгариб, ҳозирда мамлакатлар томонидан айнан барқарор ривожланиш ва тараққиёт – яъни юксалиш ва иқтисодий имкониятларни яратувчи, ижтимоий фаровонликни таъминловчи, табиатни асрашга ёрдам берувчи ривожланиш – дунёда яшовчи ҳар бир инсоннинг турмушини яхшилашга мустаҳкам замин яратиши мумкинлиги тўғрисида муҳим бир келишувга эришилди.\n“Инсон ҳуқуқлари” атамаси БМТ Уставининг матнида етти маротаба келтирилгани БМТ фаолиятининг устувор йўналишлари ва асосий тамойилларидан бири инсон ҳуқуқларини ҳимоя қилиш ва илгари суриш эканлигидан далолат беради. 1948 йилда Умумжаҳон Инсон ҳуқуқлари декларацияси инсон ҳуқуқлари тушунчасини халқаро ҳуқуқ соҳасига киритди. Шундан бери БМТ тегишли ҳуқуқий воситалар ва бир қатор аниқ чора-тадбирлар орқали инсон ҳуқуқларини ҳимоя этиб келмоқда.\nХалқаро ҳуқуқ учун замин яратиш\nБМТ Уставининг кириш сўзида “адолат ҳамда битим ва бошқа халқаро ҳуқуқ манбаи бўлмиш ҳужжатлардан келиб чиқувчи мажбуриятларнинг бажарилишини таъминловчи шарт-шароитларни яратиш” деган аниқ бир мақсад белгилаб олинган. БМТ ташкил этилишиданоқ халқаро ҳуқуқни ривожлантириш, такомиллаштириш ва унинг бажарилишини таъминлаш БМТ фаолиятининг энг муҳим йўналишларидан бири бўлиб келмоқда. Мазкур йўналишдаги ишлар суд ва трибуналлар томонидан, кўп томонлама битимлар асосида амалга оширилиб келмоқда. Шунингдек, БМТнинг Хавфсизлик Кенгаши тинчликпарвар миссияларини маъқуллаш, санкцияларни ўрнатиш, халқаро тинчлик ва хавфсизликка таҳдид солинаётган ҳолатларда қуролли кучлардан фойдаланиш ҳақидаги қарорларни қабул қилиш ҳуқуқига эга. БМТга бундай ваколатлар унинг Устави, яъни халқаро битим деб ҳисобланмиш ҳужжат билан берилган. БМТ Уставининг ўзи халқаро ҳуқуқ воситаси бўлиб, БМТга аъзо бўлган барча мамлакатлар уни бажаришга, унга риоя этишга мажбур. БМТ Уставида барча давлатларнинг суверенитети, тенг ҳуқуқлилиги тушунчасидан тортиб то халқаро муносабатларни қуришда куч ишлатмаслик каби халқаро алоқаларнинг асосий тамойиллари аниқ белгилаб олинган.\nГуманитар ёрдамни етказиб бериш\nБМТнинг Уставида белгиланганидек, “иқтисодий, ижтимоий, маданий, ёки гуманитар масалаларни ечишда халқаро ҳамкорликни ўрнатиш” ташкилотнинг асосий мақсадларидан биридир. Бундай гуманитар ёрдам илк бора БМТ томонидан Иккинчи Жаҳон уруши оқибатида ачинарли аҳволга келиб қолган Европа ҳудудида яшовчи халқларга етказиб берилиб, БМТ бутун Европани қайта қуришга катта ҳиссасини қўшди. Одамлар сабаб бўлган фалокат ва табиий офатлар оқибатида азият чекаётган аҳолига гуманитар ёрдамни етказиб бериш билан боғлиқ ишларни амалга оширишга алоҳида мамлакатнинг бир ўзи ожизлик қилаётган ҳолларда бундай ишлар БМТга топширилади.\nБМТ Бош котибининг роли\nБМТнинг Бош котиби – дипломат, инсон ҳуқуқларининг ҳимоячиси ва ташкилотнинг энг биринчи етакчиси бўлиб, БМТнинг қадриятларини ўзида мужассам эттиради, бутун инсоният номидан, айниқса энг заиф бўлган аҳоли номидан гапириш, инсоният манфаатларини ҳимоя қилиш ваколатига эгадир. Ҳозирда БМТнинг тўққизинчи Бош котиби лавозимини 2017 йилнинг 1 январидан бошлаб Португалиялик жаноб Антониу Гутерриш эгаллаб келмоқда.\nБМТнинг Уставида Бош котиб ташкилотнинг “катта маъмурий ходими” деб таърифланади ва мазкур лавозим эгасига берилган ваколатлар доирасида ҳаракат қилиб, Хавфсизлик Кенгаши, Бош Ассамблея, Иқтисодий ва ижтимоий кенгаш ва БМТнинг бошқа органлари томонидан “юклатилган бошқа вазифаларни” бажаради. Шунингдек, БМТ Устави Бош котибга “у халқаро тинчлик ва хавфсизликка таҳдид солиши мумкин деб ҳисоблаган барча масалаларни Хавфсизлик Кенгаши эътиборига ҳавола этиш” ваколатини ҳам берган. Бошқача қилиб айтганда, БМТ Уставида Бош котибга, унинг бошқармасига ниҳоятда кенг кўламдаги ваколатлар берилган. Албатта, БМТ Бош котиби БМТга аъзо бўлган мамлакатларнинг фикрини инобатга олиши кўзда тутилган, бироқ ҳар вазиятда у БМТда жорий этилган қадрият ва тамойилларга риоя этиши Бош котибга қўйиладиган энг асосий талаблардан биридир. Шу сабабдан ҳам Бош котиб баъзан БМТга аъзо бўлган мамлакатларнинг фикрига зид келадиган қарорларни қабул қилишига ҳам тўғри келади.\nБирлашган Миллатлар Ташкилотининг Низоми\nИнсон хукулари буйича декларация


Ҳамкасбларимдан яширинча йиғладим « Ўзбекистон Халқ Ҳаракати\nҲамкасбларимдан яширинча йиғладим\n24 October 2014 - 17:39\nБугун журналистлик касбини танлаганимга пушаймон бўлдим. 20 йиллик фаолиятим давомида журналист бўлганимга уч бор йиғлаганман. Ҳар гал турлича.\nБундан 15 йилча олдин Қарағанда шаҳрида бир наркоман аёл ва унинг суюкли қизи билан бўлган суҳбат мени йиғлатган эди. Тирик инсон этининг чирий бошлаганини кўрганмисиз? Мен кўрганман. Мўътодликка енгилган аёл ҳаётдан умидини узганди. 10 ёшлардаги қизалоқ эса “онамга ёрдам беринг”, дегандек менга мўлтираб боқарди. Ўшанда меҳмонхонага қайтиб йиғлаган эдим. Овозим эшитмасинлар, дея ёстиққа юзимни босиб, бўкириб йиғлаган эдим…. Иккинчи марта 2005 йил май ойида йиғладим.\nАндижондаги қирғиндан қочиб, Тешикдошда паноҳ топган болакай билан бўлган телефон суҳбати мени йиғлатган эди. Болакай: “Энди Андижонга қайтмайман. Қайтсам, отишади,” – деб йиғлаганди ўшанда.\nМен ҳам йиғлаган эдим. Ҳамкасбларимдан яширинча йиғлаган эдим… Бугун ҳам йиғладим. Ҳамкасбим, дўстим Алишер Соиповнинг онаси билан бўлган суҳбат мени эзиб ташлади. Етти йил аввал ўғлини йўқотган она ҳар гал нон ёпса, ўғлини ёдга оларкан… Шодравон ўғли ҳақида сўз очиб бир онаи зорни йиғлатганимга йиғладим. Унсиз йиғладим.


Нисо сурасининг тафсири 1: (1 – 50-оятлар) - IslamHouse.com\nНисо сурасининг тафсири 1: (1 – 50-оятлар) ()\nНисо сурасининг 1 – 50-оятлари тафсири "Тафсири Муяссар" китобидан таржима қилинган бўлиб, оятлар маънолари лўнда ва енгил тафсир қилингандир.\nНисо сурасининг тафсири 1: (1 – 50-оятлар)\nНисо сурасининг 1 – 50-оятлари тафсири «Тафсири Муяссар» китобидан таржима қилинган бўлиб, оятлар маънолари лўнда ва енгил шарҳлаб берилгандир. Ушбу тафсир бир гуруҳ сара уламолар томонидан тайёрланган бўлиб, қуйидаги интизомга риоя қилинган: саҳиҳ маълумотлар муқаддам қўйилган; саҳиҳ ёки қувватли қавлни келтириш билан кифояланилган; тафсир қиларкан Қуръоннинг йўлланмаси ва Ислом шариати мақсадлари очиб берилган; нотаниш калималарни изоҳлаш билан бирга қисқа ва енгил иборалар қўлланилган; Мусҳафнинг Мадина босмасининг ҳошияларига сиғадиган даражада тафсир қилинган; заруратсиз ривоятларни келтирмасдан тўғридан-тўғри оят маънолари келтирилган; Ҳафснинг Осимдан қилган ривоятидаги қироатга мувофиқ тафсир қилинган; бошқа тилларга таржима қилинишига қулай қилинган; ҳар бир оят алоҳида тафсир қилинган.\n4 - سورة النساء\n4. «Нисо» сураси\nيَا أَيُّهَا النَّاسُ اتَّقُوا رَبَّكُمْ الَّذِي خَلَقَكُمْ مِنْ نَفْسٍ وَاحِدَةٍ وَخَلَقَ مِنْهَا زَوْجَهَا وَبَثَّ مِنْهُمَا رِجَالاً كَثِيراً وَنِسَاءً وَاتَّقُوا اللَّهَ الَّذِي تَسَاءَلُونَ بِهِ وَالأَرْحَامَ إِنَّ اللَّهَ كَانَ عَلَيْكُمْ رَقِيباً (1)\n1. Эй одамлар, Аллоҳдан қўрқинглар, Унинг амру-фармонларини лозим тутинглар, қайтариқларидан тийи-линглар! У сизларни битта жондан, яъни Одам алайҳис-саломдан яратган ва ўша жондан унинг жуфти Ҳаввони яратган ва у икковларидан бутун Ер юзига кўплаб эркагу аёлларни таратган Зотдир. Бир-бирларингиздан Унинг номини ўртага қўйиб сўрайдиган Аллоҳдан қўрқинглар ва Уни кўз ўнгингизда тутинглар, қариндош-уруғлик алоқаларини узишдан сақланинглар! Албатта, Аллоҳ сизлар-нинг барча ҳолатларингизни кузатиб турувчи Зотдир.\n2. Етимларга — балоғат ёшига етмасларидан оталари вафот этган ва сизларнинг васийлигингиз (яъни, қарамоғин-гиз) остида бўлган болаларга — балоғат ёшига етганларида ва ўз молларини асраб-авайлашга қодирликни уларда кўрган пайтингизда молларини беринглар, уларнинг яхши навли молларини ўзингизга олиб, ўрнига ўз молларингиздан паст навлисини қўйиб қўйманглар! Молларини ҳийла билан ейиш мақсадида уларнинг молларини ўз молларингизга аралаштириб юборманглар! Зеро, ким бунга журъат қилса, у жуда катта гуноҳ қилибди.\n3. Қўл остиларингизда бўлган етим қизлар хусусида адолат қилолмасликдан, яъни уларга бошқа аёлларга бергандек маҳр бермасликдан қўрқсангизлар, уларни тарк қилинглар ва ўзингизга маъқул бўлган бошқа аёлларга иккита, учта, тўрттагача никоҳланинглар. Агар кўп хотинлар ўртасида адолат қилолмасликдан қўрқсангизлар, битта аёлга уйланиш билан, ёки ҳузурингизда бўлган чўрилар билан кифояланинглар. Етим қизлар хусусида, биттадан тўртта-гача аёлга уйланиш ёки битта аёлга ё қўл остингиздаги чўриларга чекланиш тўғрисида Мен сизларга шаръий қилиб берган ушбу ҳукм зулм ва тажовуз қилмасликларингизга яқинроқ бўлган ишдир.\n4. Аёлларга маҳрларини вожиб бўлган фазлу-марҳамат ва лозим бўлган фариза, яъни уларнинг ҳақлари сифатида ўзингиз рози бўлиб, кўнгилхушлик билан беринглар! Агар улар ўша маҳрдан бирор нарсани ўзлари рози бўлиб, ихтиёрий равишда сизларга ҳадя қилсалар, уни олаве-ринглар ва ундан тасарруф қилаверинглар, у сизлар учун ҳалол-покдир.\n5. Эй валийлар (яъни, хонадон соҳиблари ёки етимларни ўз қарамоғига олган кишилар)! Сизлар пул-молни яхши тасарруф қилолмайдиган ва исроф қилиб юборадиган эркак-аёл ва ёш болаларга қўл остингизда бўлган уларнинг молларини бериб қўймангларки, улар молни ноўрин сарфлаб қўйишади. Бу моллар одамларнинг маиший ҳаёти шу билан барпо бўладиган, тирикчиликлари шу билан ўтадиган нарсадир. Сизлар уларга шу моллардан сарфлаб туринглар ва шундан уларни кийинтиринглар! Уларга яхши гапиринглар, чиройли хулқ билан гўзал муомала қилинглар!\n6. Қўл остингизда бўлган етимларни улар ўз молларини тўғри тасарруф қилишга қодир бўлган-бўлмаганини билиш учун текшириб, имтиҳон қилиб туринглар. Қачонки, уларнинг балоғат ёшига етишганини ва динлари борасида салоҳиятга эга бўлишганини билсанглар ва молларини ўзлари асраб-авайлашга қодирликларига ишонсанглар, молларини уларга топширинглар! Уларнинг молларини исроф билан ва сизлардан олиб қўйишларидан илгари еб қолиш мақсадида, шоша-пиша ноўрин жойларга сарфлаш билан тажовуз қилиб қўйманглар! Сизлардан ким бой-бадавлат бўлса, ўзининг мол-давлати билан кифояланиб, ўзини пок тутсин ва етимнинг молидан бирор нарса олмасин! Энди, ким камбағал бўлса, зарурат пайтида эҳтиёжи миқдорида олсин. Қачон сизлар уларнинг ўз мол-мулкларини асраб-авайлашга қодир бўлишганини билсангиз ва молларини уларга топширсангиз, энди уларга ўз ҳақлари бўлган моллари тўла етиб борганига кафолат бўлиши ва улар шундан кейин буни инкор қилиб қолмасликлари учун устиларида гувоҳ ҳозир қилингиз! Аллоҳ сизларнинг устингизда гувоҳ экани ва қилаётган ҳар бир ишингизни ҳисоб-китоб қилиб турувчи экани сизлар учун кифоядир.\n7. Хоҳ катта, хоҳ кичик ёшлик бўлган эркаклар учун ота-оналари ва яқин қариндошлари қолдириб кетган молдан озми-кўпми, Аллоҳ азза ва жалла улар учун фарз қилган ва очиқ-равшан белгилаб қўйган ўлчовларда Аллоҳ шаръий қилган насиба (улуш) бордир. Аёллар учун ҳам худди шундайдир.\n8. Агар мерос тақсимотига маййитнинг меросга хақли бўлмаган қариндошлари, етимлар (оталари вафот этиб кетган ёш болалар) ёки мискинлар (умуман мол-давлати бўлмаган камбағаллар) ҳам ҳозир бўлсалар, ўша меросни эгаларига тақсим қилинмай туриб, уларга ҳам шу молдан хайр-эҳсон тариқасида беринглар ва уларга яхши гапириб, чиройли муомала қилинглар!\n9. Энди фаразан ўзлари ҳам вафот этиб, ортларидан ёш, заиф фарзандларни қолдириб кетсалар, ўша фарзандларга зулм ёки зоелик етишидан қўрқадиган кишилар энди бошқалар ҳаққидан ҳам қўрқсинлар ва қўллари остида бўлган етимлар ва бошқалар хусусида Аллоҳдан тақво қилиб, мудом Аллоҳни кўз олдиларида тутсинлар! Бу эса уларнинг молларини асраб-авайлаш, ўзларини чиройли тарбия қилиш ва уларга етадиган озорларни даф қилиш билан ҳосил бўлади. Ва уларга адолату маъруфга мувофиқ сўзларни айтсинлар!\n10. Етимларнинг молларига тажовуз қилиб, уларни ноҳақ олиб ейдиган кишилар билсинларки, қоринларида қиёмат куни аланга оладиган ўтни емоқдалар. Ва улар яқинда оташ-алангасини ўз баданларида тотадиган дўзахга киражаклар!\n11. Аллоҳ таоло фарзандларингиз хусусида сизларга васият қилади ва буюради:\nАгар сизлардан бир киши вафот этиб, ўғил-қиз фарзандлар қолдириб кетаётган бўлса ва улардан бошқа вориси бўлмаса, барча мероси ўша фарзандларига бўлиб, бир ўғилга икки қиз улуши миқдорида берилгай.\nАгар фақатгина қиз фарзандлар қолдириб кетаётган бўлса ва қизлари икки ва ундан ортиқ бўлса, қолдираётган меросининг учдан иккиси уларгадир.\nАгар фақат биргина қиз қолдириб кетаётган бўлса, меросининг ярми унгадир.\nЭнди маййитнинг ортида хоҳ ўғил, хоҳ қиз, хоҳ битта, хоҳ кўп фарзанд қолаётган бўлса ва ота-онаси ҳам бор бўлса, ота-онасидан ҳар бирига меросининг олтидан биридир.\nАгар маййитнинг фарзанди бўлмаса ва фақат ота-онаси меросхўр бўлса, онасига учдан бири, қолгани эса отасига-дир.\nАгар маййитнинг икки ва ундан ортиқ ака-ука ёки опа-сингиллари бўлса, у ҳолда меросининг олтидан бири онага, қолгани отагадир. Ака-ука, опа-сингилга мерос йўқдир.\nМероснинг бу тарзда тақсимоти, маййитнинг васияти бор бўлган ҳолда, унинг васиятини молининг учдан биридан ўтмаган ҳолда чиқаргандан кейин ёки унинг зиммасида бўлган қарзини чиқаргандан кейиндир. Меросга ҳақдор бўлган ота-оналарингиз ва фарзандларингиздан қай бирлари сизларга дунё ва охиратингизда кўпроқ фойдаси тегувчи эканлигини билмайсизлар. Шундай экан, уларнинг бирлари-ни бошқаларидан афзал кўрманг! Ушбу ҳукм Аллоҳ томонидан сизларга фарз қилинган ҳукмдир. Албатта, Аллоҳ ўзининг халқларини яхши билувчи ва уларга шариат қилиб берган нарсаларида ҳикмат соҳиби бўлган Зотдир.\n12. Эй эркаклар, хотинларингиз вафот этиб, улардан ўғил-қиз фарзанд қолмаган бўлса, қолдирган меросларининг ярми сизларгадир. Агар ортларидан фарзанд қолдириб кетаётган бўлсалар, қолдирган меросларининг тўртдан бири сизларгадир. Сизлар уларнинг шаръан жоиз васиятларини ижро қилгандан ёки зиммаларида бўлган қарзларини ҳақдорларга адо этгандан сўнг ўша меросни оласизлар. Эй эркаклар, агар ҳозирда мавжуд хотинларингиздан ёки улардан бошқа хотинлардан ўғил ёки қиз фарзандингиз умуман қолмаётган бўлса, сизлар қолдирган мероснинг тўртдан бири хотинларингизга бўлади. Агар сизлардан ўғил ё қиз фарзанд қолаётган бўлса, хотинларга сиз қолдираётган молнинг саккиздан бири тегади. Юқорида айтилган тўртдан бир ёки саккиздан бир улуш хотинлар ўртасида тенг тақсимланади. Агар қолдираётган аёлингиз фақат битта бўлса, у ҳолда бу мерос (яъни, тўртдан бир ёки саккиздан бир) тўла уники бўлади. Ушбу мерос сизлар қилаётган жоиз васиятлар ижро этилгандан ёки зиммаларингизда бор бўлган қарзни адо этилгандан сўнг тақсим қилинади. Энди, бир эркак ё аёл киши вафот этса-ю, унинг на фарзанди, на отаси қолаётган бўлса ва унинг она томонидан (онаси бир) ака ёки синглиси бўлса, улардан ҳар бирига меросининг олтидан бири тегади. Агар она томонидан бўлган ака-ука ёки опа-сингиллар бир нечта бўлса, улар барчаси учдан бирда шерик бўладилар ва бу улуш эркак ёки аёлни фарқ этилмасдан улар ўртасида баб-баробар тақсим қилинади. Аллоҳ таоло она томонидан бўлган ака-ука ва опа-сингилларга фарз сифатида белгилаб қўйган бу мерос маййитнинг қарзлари адо этилгандан ва ворисларга зарари тегмайдиган васияти ижро қилингандан сўнг уларга тақсимланади. Роббингиз сизларга фойдали бўлган мана шу амру-фармонларни амр этгай. Аллоҳ ўзининг халқларини ислоҳ қиладиган нарсаларни яхши билувчи ва уларга жазо беришга шошилмайдиган ҳалим Зотдир.\n13. Аллоҳ таоло етимлар, аёллар ва мерослар хусусида шаръий қилган бу илоҳий ҳукмлар ҳамма нарсани билувчи ва ҳикмат соҳиби бўлган Зот ҳузуридан эканига далолат қилувчи Аллоҳнинг шариатларидир. Ким Аллоҳнинг Ўз бандаларига машруъ қилган бу ва бошқа ҳукмлари борасида Аллоҳга ва Унинг Пайғамбарига итоат қилса, Аллоҳ уни дарахтлари ва қасрлари кўп бўлган, остиларидан ширин сувли анҳорлар оқиб ётган жаннатларга киритади. Улар бу неъмат-фароғатларда абадий қоладилар, ундан чиқарилмай-дилар. Бу эса жуда улкан ва буюк зафардир.\n14. Ким Аллоҳнинг ҳукмларини инкор қилиш билан ва Аллоҳ бандаларига машруъ қилган нарсаларни ўзгартириш ёки уларга амал қилишни тўхтатиш билан тажовуз қилиб, Аллоҳ ва Расулига осий бўлса, Аллоҳ уни дўзахга киритади ва у дўзахда қолиб кетади, у учун хорловчи азоб бордир.\n15. Хотинларингиздан қай бирлари зино қилса, сизлар — эй ишбошилар ва қозилар — улар устида мусулмонлардан адолатли тўртта эр кишини гувоҳ қилингиз. Агар ўша гувоҳлар у хотинларнинг зино қилганига гувоҳлик беришса, у ҳолда уларни то ҳаётлари ўлим билан ниҳоясига етгунича ёки бундан қутулишга Аллоҳ уларга бир йўлни қилгунича уйларида ҳибсда сақлангиз.\n16. Агар сизлардан икки эркак кишидан ушбу фаҳш-бузуқ иш содир бўлса, сизлар ҳар иккисини уриб-сўкиш, яккалаб қўйиш, қаттиқ огоҳлантириш бериш билан таъзир бериб, уларга озор етказинглар! Агар улар ўзларидан содир бўлган бу бузуқ ишдан тавба қилишса ва солиҳ амаллар қилиш билан ўзларини тузатишса, уларга озор етказишдан тийилинглар.\nБу ва бундан аввалги оятлардан шу нарса олинадики, эркаклар агар бузуқ иш қилса, уларга озор берилади, аёллар эса, уйларига қамаб қўйилади ва уларга ҳам озор берилади. Қамоқнинг ниҳояси ўлим, озорнинг ниҳояси эса тавба ва тузалиш етгуничадир. Бу ҳукм исломнинг аввалида бўлган эди, кейин Аллоҳ ва Расули машруъ қилган бошқа бир ҳукм билан бу мансух бўлган. Аллоҳ ва Расули машруъ қилган кейинги ҳукм — муҳсан эр ва муҳсана аёлни тошбўрон қилиш (озод, балоғатга етган, ақл-ҳуши жойида бўлиб, саҳиҳ никоҳда жинсий алоқада бўлган эркакка муҳсан, аёлга эса муҳсана дейилади), улардан бошқаларга эса юз дарра урилиш ва бир йил сургун қилиниш хукми эди.\nАлбатта, Аллоҳ таоло тавба қилувчи бандаларининг тавбаларини қабул қилувчи, уларга раҳмли, меҳрибон Зотдир.\n17. Аллоҳ таоло гуноҳу маъсиятларни фақат жоҳиллик билан қиладиган, яъни ўша гуноҳларнинг келтириб чиқара-диган оқибатларини ҳамда Аллоҳнинг ғазабини олиб келишини билмасдан қиладиган (аслида, гуноҳни хоҳ билиб, хоҳ билмасдан қилган ҳар бир гуноҳкор, гарчи қилган ўша гуноҳининг ҳаром эканлигини билиб туриб қилган бўлса ҳам, шу эътибор билан олганда ўзи жоҳил бўлаве-ради), кейин ўлим келмасидан туриб, Роббиларига инобат ва тоат-ибодат билан қайтадиган кишиларнинггина тавбалари-ни қабул қилади. Аллоҳ ўзининг ҳалқларини яхши билувчи, уларнинг ишларини тадбир ва тақдир қилишда ҳикмат соҳиби бўлган Зотдир.\n18. Тавбанинг қабул бўлиши гуноҳу маъсиятларга муккасидан кетган, то ўлим мастлиги етиб келгунича ҳам Парвардигорларига қайтмайдиган, кўзига ўлим кўринган пайтдагина улардан бири, ана энди мен тавба қилдим, деб айтадиган кишилар учун эмасдир. Шунингдек, Аллоҳ таолонинг бирлигини ҳамда Унинг пайғамбари Муҳаммад соллаллоҳу алайҳи ва салламнинг пайғамбарликларини инкор қилиб, шу ҳолда ўлиб кетган кишиларнинг тавбаси ҳам қабул бўлмайди. Гуноҳларда то ўлим келгунича ҳам маҳкам турадиган ҳамда кофир ҳолда ўладиган кимсаларга Биз аламли азобни ҳозирлаб қўйганмиз.\n19. Эй иймон келтирган кишилар, оталарингизнинг хотинларини уларнинг мероси қаторида санаб, ўзлари истамаган ҳолда уларга уйланиш, уларни айрим ишлардан ман қилиш, бошқа бировга турмушга узатиб юбориш каби ишлар билан улар хусусида тасарруф қилишингиз сизларга жоиз бўлмайди. Яна, аёлларингизни ёқтирмай қолган пайтингизда, уларга берганингиз маҳр ва шу каби нарса-ларнинг баъзисидан воз кечишлари учун уларнинг йўллари-ни тўсиб олишингиз ҳам жоиз бўлмайди. Фақатгина улар зино каби фаҳш ишни қилган бўлсалар, шундагина берган нарсаларингизни қайтариб олгунингизгача уларни маҳкам тутиб туришларингиз мумкин. Хотинларингиз билан турмушингиз ҳурмат-эҳтиром, меҳр-муҳаббат ҳамда улар-нинг ҳақ-ҳуқуқларини адо этиш асосига қурилган бўлсин. Агар бирор дунёвий сабаб туфайли хотинларингизни ёқтирмай қолган бўлсангиз, шунда ҳам сабр қилинглар! Зеро, сизлар қайсидир бир ишни ёмон кўришингиз, бироқ ўша ишда кўп яхшиликлар бўлиши мумкин.\n20. Агар бир аёлни қўйиб, бошқасига уйланмоқчи бўлсангиз, гарчи талоқ қилишни истаганингиз аёлга жуда кўп молни маҳр қилиб берган бўлсангиз ҳам, улардан бирор нарсани олишингиз ҳалол бўлмайди. Сизлар уни очиқ ёлғон ва бўҳтон билан оласизми?!\n21. Хотинларингизга берган маҳрни қайтариб олишин-гиз сизларга қандай ҳалол бўлсин? Ахир сизлар жинсий яқинлик орқали бир-бирингиздан фойдалангансиз! Ва улар яхшилик билан олиб туриш ёки чиройли суратда жавоб-ларини бериш маъносида сизлардан қатъий аҳду паймон олганлар.\n22. Оталарингиз уйланган хотинларга уйланманглар! Магар жоҳилият пайтда ўтган иш бўлса, унда айб қилин-майсизлар. Зеро, ўғиллар ўз оталарининг хотинларига уйланишлари жуда ҳам қабиҳ ва Аллоҳ ёмон кўрадиган жирканч ишдир. Жоҳилият пайтингизда сизлар қилиб юрган ишлар нақадар ёмон йўл ва тутумдир!\n23. Аллоҳ таоло сизларга қуйидаги аёлларни никоҳин-гизга олишни ҳаром қилди:\nБиринчи: Ўз оналарингиз, бунга ота-оналарингиз тара-фидан бўлган бувиларингиз ҳам дохил бўлади.\nИккинчи: Қизларингиз, бунга фарзандларнинг қизлари, невара, чевара ва ҳоказо қуйи авлод қизлар барчаси дохил бўлади.\nУчинчи: Туғишган (ота-она бир бўлган) опа-сингил-ларингиз ёки ота бир бўлган ёки она бир бўлган опа-сингилларингиз.\nТўртинчи: Аммаларингиз (оталарингиз ва боболарин-гизнинг опа-сингиллари).\nБешинчи: Холаларингиз (оналарингиз ва бувиларин-гизнинг опа-сингиллари).\nОлтинчи ва еттинчиси: Ака-укаларингизнинг ҳамда опа-сингилларингизнинг қизлари. Уларнинг болалари ҳам (фарзандларининг қизлари ҳам) шунга дохилдир.\nСаккизинчи: Эмизган оналарингиз.\nТўқизинчи: Эмикдош опа-сингилларингиз. Расулуллоҳ соллаллоҳу алайҳи ва саллам насаб жиҳатидан кимнинг никоҳи ҳаром бўлса, эмикдошлик жиҳатидан ҳам худди шунинг никоҳи ҳаром эканини баён қилганлар.\nЎнинчи: Хотинларингизнинг оналари (қайноналарин-гиз), у хотинларингиз билан қовушган бўлинг ёки бўлманг, фарқсиз.\nЎн биринчи: Ўгай қизларингиз (хотинларингизнинг сиздан бошқа эрдан кўрган қизлари), улар кўпинча сизлар-нинг уйларингизда (қарамоғингизда) бўладилар. Бироқ, қарамоғингизда бўлмасалар ҳам, у қизлар сизларга маҳрам бўлади. Лекин шарти шуки, оналари билан қовушган бўли-шингиз керак. Агар оналари билан қовушган бўлмасангиз ёки қовушмасдан туриб, оналарини талоқ қилган бўлсангиз ёки вафот этган бўлсалар, у қизларни никоҳингизга олишин-гиз сизлар учун гуноҳ эмасдир.\nЎн иккинчиси: Аллоҳ таоло сизларга ўз пушти камарин-гиздан бўлган ўғилларингизнинг хотинларини ҳам никоҳин-гизга олишингизни ҳаром қилди. Эмикдошлик тарафидан бўлган ўғилларингиз ҳам ҳукмда шунга қўшилади. Ўғилла-рингизнинг хотинларига уйланишингиз ҳаромлиги ўша ўғилларингизга никоҳ ақди тузилиши биланоқ ҳосил бўлади. Ўғилларингиз ўша аёлларга хоҳ қовушган бўлсинлар, хоҳ бўлмасинлар, фарқсиз.\nЎн учинчиси: Бир вақтнинг ўзида насаб жиҳатидан ёки эмикдошлик жихатидан опа-сингил бўлган икки аёлни никоҳингизда жамлашингиз ҳам ҳаром бўлди. Магар жоҳилият пайтда сизлардан содир бўлган иш бўлса, бу билан айбланмайсизлар.\nШунингдек, бу оятда келмаган, лекин Суннатда келган ҳукм борки, бир аёл билан унинг аммаси ёки холасини бир вақтда никоҳда жамлаш ҳам жоиз бўлмайди.\nАлбатта, Аллоҳ таоло гуноҳкорлар тавба қилсалар, тавбаларини қабул қилувчи, кечиримли ҳамда улар зиммасига тоқатлари етмайдиган ишларни юкламайдиган раҳмли Зотдир.\n24. Эрли (ўзганинг никоҳида бўлган) аёлларни никоҳин-гизга олишингиз сизларга ҳаром қилинди. Фақат жиҳодлар-да қўлингизга асира бўлиб тушган аёллар бундан мустасноки, бир ҳайз кўриш билан бачадонлари ҳомиладан пок экани маълум бўлганидан сўнг уларнинг никоҳлари сизлар учун ҳалолдир. Аллоҳ таоло юқорида санаб ўтилган аёлларнинг никоҳлари сизларга ҳаромлигини фарз қилди ва улардан бошқаларнинг никоҳларини сизлар учун ҳалол қилди. Бу ҳалол қилиши шундайки, молларингиз билан иффат (поклик) талаб қилишингизни, яъни молларингизни маҳр сифатида сарфлаб, ҳаромга тушиб қолишдан сақланиш талабида бўлишни ҳалол қилди. Модомики, ўша аёллардан саҳиҳ (дуруст) никоҳ йўли билан фойдаланар, лаззат ва ҳузур олар экансиз, энди зиммангизга улар учун Аллоҳ фарз қилиб қўйган маҳрларини уларга беринглар. Энди фарз маҳр собит бўлганидан сўнг, маҳрни зиёда қилиш ёки камайтириш каби, аёлларингиз билан ўзаро келишиб олган ишларингизда сизлар учун гуноҳ йўқдир. Албатта, Аллоҳ таоло бандаларининг ишларини яхши билувчи, уларга нисбатан ҳукм ва тадбирларида ҳикмат соҳиби бўлган Зотдир.\n25. Ким озод мўмина аёлларнинг маҳрига қодир бўлмаса, у ҳолда мамлук (чўри) бўлган мўмина қизлардан бирортасига уйланиши мумкин. Аллоҳ таоло иймонла-рингиз ҳақиқатини яхши билувчи Зотдир. Бирингиз бирингиздан, яъни ҳаммангизнинг аслингиз бирдир. Сизлар ўша чўри аёллардан ўзларини ҳаромдан пок сақловчи, ошкор зино билан шуғулланмайдиган ҳамда махфий равишда ўйнашлар тутмайдиганларига аҳлларининг (эгала-рининг) розилиги билан уйланинглар ва уларга келишиб олганингиз маҳрларини розилик билан, кўнгилдан чиқариб беринглар. Энди, агар у чўрилар турмушга чиққанларидан сўнг фаҳш-зино қилиб қўйсалар, уларга озод аёлга бериладиган жазонинг ярми берилади. Чўриларга юқорида айтиб ўтилган кўринишда уйланишга рухсат фақат зинога тушиб қолишдан ўз нафсига хавф қилган ва жинсий қўшилишдан тийилиб туриш оғирлик қилган киши учунгина берилди. Аслида, одам ўзини пок сақлаб, чўриларга уйланишдан тийилиб, сабр қилиб туриши афзал ва яхшироқдир. Аллоҳ таоло гуноҳларингизни кечирувчи ва сизларга меҳрибон Зотдир. Шунинг учун У озод аёлларга уйланишдан ожиз бўлган пайтингизда чўриларга уйлани-шингизга изн берди.\n26. Аллоҳ таоло ушбу қонун-қоидалар билан сизларга Ўзининг ҳақ дини ва ҳикматли шариати белгиларини (аломатларини) баён қилиб беришни, сизларни ўзингиздан аввалги пайғамбарлар ва солиҳ зотларнинг ҳалол ва ҳаром борасида тутган йўлларига йўллаб қўйишни ва сизларни тоатларга қайтариб, тавбаларингизни қабул қилишни истай-ди. Аллоҳ субҳанаҳу бандаларининг ҳолатларини ислоҳ қилувчи нарсаларни яхши билувчи ва бандаларига шариат қилиб ишларида ҳикмат соҳиби бўлган Зотдир.\n27. Аллоҳ таоло сизларнинг тавбаларингизни қабул қилишни ва хато-ю гуноҳларингизни кечиришни истайди. Шаҳватларига ва ҳою-ҳавасларига бўйсунадиган кишилар эса, сизларни диндан бутунлай оғиб кетишларингизни истайдилар.\n28. Аллоҳ таоло сизларга тузиб берган шариати билан енгил-қулай қилишни ва оғирлаштирмасликни истайди. Чунки, сизлар заиф яратилгансизлар.\n29. Эй Аллоҳ ва Расулига иймон келтирувчи ва Аллоҳнинг шариатига амал қилувчи кишилар, бир-бирингизнинг молингизни ноҳақ ейишингиз сизлар учун ҳалол эмасдир. Магар шариатга мувофиқ ҳолда, ўзаро розилик билан бўлган, ҳалол касб бўлса, шундагина мумкин-дир. Бир-бирингизни ўлдирмангиз ва Аллоҳ ҳаром қилган ишларни ва маъсиятларни қилиш билан ўзингизни ҳалок қилмангиз. Албатта Аллоҳ таоло сизларга буюрган ва сизларни қайтарган ҳар бир нарсада сизлар учун раҳмли, меҳрибон бўлган Зотдир.\n30. Кимда-ким шариатнинг ҳад-ҳудудларига тажовуз ва зулм қилган ҳолда ўғрилик, талончилик, хиёнаткорлик каби ўзганинг молини ноҳақ ейишдек Аллоҳ қайтарган ишни қилса, яқинда Аллоҳ таоло уни оташ алангасини ўз баданида тотадиган алангали дўзахга киритгай. Ва бу нарса Аллоҳ таолога жуда осондир.\n31. Эй мўминлар! Агар Аллоҳга ширк келтириш, ота-онага оқ бўлиш, ноҳақ одам ўлдириш ва шу каби катта гуноҳлардан четлансангиз, Биз ундан бошқа кичкина гуноҳларингизни каффорат қиламиз. Ва сизларни улуғ манзилга — жаннатга киритамиз.\n32. Қобилият, ризқ ва шу каби Аллоҳ таоло бирингизни бошқа бирингиздан афзал қилиб, бериб қўйган нарсалар бўлса, ўша нарсаларни сизлар ҳасад билан орзу қилманглар! Аллоҳ таоло эркаклар учун қилган амалларига яраша жазо-ю мукофотдан маълум улушни қилиб қўйди, аёллар учун ҳам ўзлари қилган амалларининг жазо-ю мукофотларидан бир улушни қилди. Сизлар ўзгалар қўлида бўлган нарсаларни орзу қилиш ўрнига, саховатли ва мўл-кўл ато этувчи Зот бўлмиш Аллоҳ субҳанаҳу ва таолодан Ўз фазлидан сизларга ҳам беришини сўранглар. Албатта, Аллоҳ таоло ҳар бир нарсани яхши билувчи Зот. У бандаларига яхшиликларни тақсим қиларкан, улар учун нима яхши ва салоҳиятли эканини Ўзи яхши билади.\n33. Сизлардан ҳар бирингиз учун ота-она ва қариндош-лар қолдириб кетган нарсалардан мерос оладиган меросхўр-ларни қилиб қўйдик. Ўзаро ёрдам бериш ёки меросдан бирор нарсани бериш ҳақида қатъий қасамлар билан аҳд-битим қилган кишиларингиз бўлса, уларга ўша белгиланган нарсани беринглар. (Бу тарзда ўзаро аҳду паймон билан мерос берилиши Исломнинг аввалида бўлган эди, сўнг мерос оятлари нозил бўлиши билан унинг ҳукми кўтарилди.) Албатта Аллоҳ таоло қилаётган ҳар бир ишингиздан хабардор ва гувоҳ бўлган Зотдир, У сизларга қилган ишларингизнинг муносиб жазо-ю мукофотларини бергай.\n34. Эркаклар Аллоҳ таоло уларга ато этиб қўйган раҳбарлик ва афзал қилинганлик хусусиятлари, шунингдек маҳр ва нафақаларни бериб турганликлари туфайли аёлларга йўл-йўриқ кўрсатиш ва уларни ўз қарамоқларида сақлаб, муҳофаза қилиб туриш вазифасида раҳбардирлар. Аллоҳ-нинг шариатида устувор турадиган солиҳа аёллар эса Аллоҳга ва ўз эрларига итоат қилувчи, эрлари билмаган (яъни, уларнинг назаридан четда бўлган) ҳолатда ҳам ўзларига омонат қўйилган нарсаларни Аллоҳнинг тавфиқи ва сақлаши билан асраб-авайловчи аёллардир. Улар ичидан итоатингизга бўйин товли қилишларидан қўрққанингиз аёлларга сизлар яхши сўзлар билан насиҳат қилинглар. Агар яхши сўз фойда бермаса, у ҳолда ётоқда уларни тарк қилинглар ва уларга яқинлашманглар. Агар ётоқда тарк қилишнинг ҳам таъсири бўлмаса, у ҳолда зиён-заҳмат етказмайдиган қилиб уринглар. Итоат қилсалар, уларга зулм қилишдан ҳазир бўлинглар! Албатта, олий ва буюк Аллоҳ уларнинг валийсидир ва У аёлларга зулму тажовуз қилган кимсалардан интиқом олувчи Зотдир.\n35. Эй эр-хотиннинг валийлари (хонадон катталари), агар сизлар эр-хотин ўртасида уларнинг ажрашиб кетиш-ларига олиб борадиган келишмовчиликни билсангиз, уларнинг ишларини ўрганиб, ҳар иккиси учун манфаатли бўлган ҳукм чиқаришлари учун эр хонадонидан битта, аёл хонадонидан битта адолатли кишини ҳакам сифатида улар ҳузурига юборинглар! Ушбу ҳакамларнинг ўртани тузатиш-га бўлган рағбатлари ва бунинг учун яхши услубни ишга солишлари сабабли Аллоҳ таоло эр-хотин ўртасига иттифоқ-ликни солгай. Албатта, Аллоҳ таоло билувчи Зотдир, бандаларининг ишларидан бирортаси ҳам Унга махфий қолмайди. Ва У бандаларининг дилларида яширин бўлган сирларидан-да хабардор Зотдир.\n36. Аллоҳга ибодат қилинглар ва Унинг Ўзигагина бўйсунинглар, рубубиятда ҳам, ибодатда ҳам Унга ҳеч кимни шерик қилманглар! Ота-онага яхшилик қилинглар ва уларнинг ҳақ-ҳуқуқларини адо қилинглар! Шунингдек, қариндош-уруғлар, етимлар, муҳтожлар, узоқ ва яқин қўшниларингиз, сафардаги ҳамроҳу муқимликдаги ҳамсоян-гиз, эҳтиёжманд бўлган мусофир ҳамда қўл остингиздаги қул-чўриларнинг ҳам ҳақ-ҳуқуқларини адо этинглар! Албатта, Аллоҳ таоло мутакаббир ва мақтанчоқ бўлган кимсаларни ёқтирмайди.\n37. Улар (яъни, Аллоҳ севмайдиган мутакаббир кимса-лар) Аллоҳ ўзларига ато этган нарсалардан (мол-дунёлари-дан) инфоқ-эҳсон қилишдан тийиладиган ва бошқаларни ҳам бахилликка буюрадиган, Аллоҳнинг уларга бериб қўйган неъматларини инкор қиладиган ва Аллоҳнинг фазли-марҳаматини яширадиган кимсалардир. Биз ундай кофирлар учун хорловчи азобни ҳозирлаб қўйганмиз.\n38. Молларини риё ва хўжакўрсин учун сарфлайдиган ҳамда эътиқодда ҳам, амалда ҳам Аллоҳга ва қиёмат кунига иймон келтирмайдиган кимсаларга ҳам Биз бу азобни ҳозирлаб қўйганмиз. Бундай ёмон амаллар шайтон унга чорлайдиган ишлар жумласидандир. Кимнинг дўсти ва ҳамроҳи шайтон бўлса, у нақадар ёмон дўст ва ҳамроҳдир!\n39. Агар эътиқодда ҳам, амалда ҳам Аллоҳга ва охират кунига иймон келтирсалар ва Аллоҳ бериб қўйган мол-давлатларидан савоб умид қилиб, ихлос билан инфоқ-эҳсон қилсалар, уларга нима зарар етар эди?! Аллоҳ таоло уларни ва улар қилаётган барча ишларни яхши билувчи Зотдир. У уларни қилган амалларига яраша ҳисоб-китоб қилгай.\n40. Албатта, Аллоҳ таоло ҳеч бир кишига қилган амалининг жазо-ю мукофотини бир зарра миқдорича ҳам камайтириб қўймайди. Агар заррача миқдорда яхши иш бўлса, Аллоҳ субҳанаҳу ва таоло уни зиёда қилади, эгасига кўпайтириб беради ва ортиғи билан унга фазлу марҳамат кўрсатади. Ва унга Ўз ҳузуридан жуда катта савобни — жаннатни ато этади.\n41. Қиёмат куни Аллоҳ таоло ҳар бир умматнинг пайғамбарини ўша умматнинг қилган амалларига гувоҳ қилиш учун олиб келганида ва сизни — эй Пайғамбар — ўз умматингиз устида уларга Роббингизнинг рисолатини етказганингиз борасида гувоҳ бўлишингиз учун олиб келганида, одамларнинг ҳоли не кечаркин?!\n42. Мана шу ишлар содир бўладиган кунда, Аллоҳ таолога кофир бўлган, пайғамбарга мухолиф бўлган ва у зотга итоат қилмаган кимсаларни Аллоҳ ер билан яксон қилиб ташлашини ва ўзларининг кейин қайта тирилмай-диган даражада тупроққа айланиб кетишларини орзу қилиб қоладилар. Улар дилларида яширин бўлган ҳеч бир нарсани Аллоҳдан яширишга қодир бўлмайдилар. Чунки, Аллоҳ таоло уларнинг оғизларига муҳр уриб қўйган ва қилган ишларига бадан аъзолари гувоҳлик бериб турган бўлади.\n43. Эй Аллоҳ ва Расулини тасдиқ қилувчи, шариатига амал қилувчи кишилар, сизлар маст ҳолингизда, то айтаётган гапингизни фарқлай биладиган бўлмагунингизча намозга яқинлашманглар ва намозга турманглар! (Бу ҳукм ароқ ҳар қандай ҳолатда ҳам қатъиян ҳаром қилинишидан илгари бўлган эди.) Ва сизлар жунублик (нопоклик) ҳолин-гизда, то покланмагунингизча намозга ва намоз ўринлари бўлмиш масжидларга яқинлашманглар! Фақат, масжид ичидан ўтиб кетаётган, унинг бир эшигидан кириб, бошқа эшигидан чиқиб кетаётган киши бундан мустаснодир. Агар сизлар сув ишлатишга қодир бўлмайдиган касаллик ҳолида ёки сафар ҳолатида бўлсангиз, ё сизлардан бирингиз ҳожатхонадан чиққан бўлса, ё аёллар билан қовушган бўлсангиз-у, таҳорат (ё ювиниш) учун сув топа олмасангиз, у ҳолда тоза-пок тупроқни қасд қилинглар ва ўшандан юзингиз ва қўлларингизга суртинглар. Албатта, Аллоҳ таоло сизларни кечирувчи ва афв қилувчи Зотдир.\n44. Эй пайғамбар, ўзларига келган Таврот воситасида илмдан улуш берилган яҳудийларнинг ишини кўрмадин-гизмики, ҳидоят ўрнига залолатни алиштирмоқдалар ва пайғамбар Муҳаммад соллаллоҳу алайҳи ва салламнинг рост пайғамбар эканликларига далолат қилувчи ўзларида бор бўлган ҳужжат ва далилларни ташламоқдалар. Эй мўмин-лар, улар сизларни ҳам худди ўзларидек адашган, гумроҳ бўлишингиз учун тўғри йўлдан оғиб кетишларингизни орзу қилмоқдалар.\n45 Эй мўминлар, Аллоҳ субҳанаҳу ва таоло у яҳудлар-нинг сизларга бўлган адоватларини сизлардан кўра яхшироқ билувчидир. Аллоҳ таоло сизлар учун ишларингизни бошқарадиган валий-дўст бўлишга ва душманларингиз устидан ёрдам ва нусрат берадиган ёрдамчи бўлишга Ўзи кифоя қилувчи Зотдир.\n46. Яҳудлардан бир гуруҳи борки, Аллоҳга нисбатан бўҳтон қилиб, Аллоҳнинг каломини ўзгартиришга ва уни асл маъноларидан бошқа томонга буришга одатланиб қолишган. Улар пайғамбар Муҳаммад соллаллоҳу алайҳи ва салламга хитобан: “Сўзингни эшитдик ва амрингга осий бўлдик, бизни ҳам эшитгин, эшитмай қолгур”, дейишади. Яна улар: “Бизни англагин ва бизга ҳам англатгин” маъносидаги “Роъинаа” деган сўзни ўз тилларида аҳмоқлик ва енгилтак-лик маъносини ифодалайдиган айни шаклдаги сўзга буришади-да, ўша билан Муҳаммад соллаллоҳу алайҳи ва салламни дуоибад қилишни исташади. Агар улар “Эшитдик ва осий бўлдик” ўрнига “Эшитдик ва итоат қилдик” дейишганида, “Эшитмай қолгур” демасдан “Бизни эшитгин” дейишганида, Аллоҳ ҳузурида ўзлари учун яхшироқ ва тўғрироқ сўз бўлар эди. Лекин, Аллоҳ таоло уларни куфрлари ва Муҳаммад соллаллоҳу алайҳи ва салламнинг пайғамбар эканини инкор қилишлари сабабли лаънатлади ва Ўз раҳматидан қувди. Энди улар ўзларига фойда бермайди-ган даражада жуда кам иймон келтиришади.\n47. Эй аҳли китоб, сизларни ёмон қилмишларингиз туфайли ушламасимиздан ва юзларингизни бузиб, тескари қилиб қўймасимиздан ёки шанба эгалари бўлган (шанба куни ов қилишдан қайтарилганда, бу ишдан тийилмаган ва шу сабабли Аллоҳнинг ғазабига дучор бўлиб, раҳматидан қувилган) яҳудларни лаънатлаганимиз каби маймун ва тўнғизларга айлантириб қўйиш билан лаънатламасимиздан туриб, сизларда бор бўлган китобларни тасдиқлагувчи ҳолатда келган Биз нозил қилган Қуръонга иймон келти-ринглар ва унга амал қилинглар! Албатта, Аллоҳнинг амр-фармони доимо, ҳар қандай ҳолатда ҳам ижро этилувчи ва амалга ошувчидир.\n48. Аллоҳ таоло маҳлуқотлардан бирортасини Унга шерик қилган кимсани ёки катта куфр турларидан қай бир тури билан бўлмасин, Унга кофир бўлган кимсани кечир-майди. Ва ширкдан қуйида бўлган ҳар қандай гуноҳни Ўзи истаган бандасидан кечиради. Ким Аллоҳга бошқа бировни шерик қилса, у жуда ҳам катта гуноҳни тўқиб чиқарибди.\n49. Эй Пайғамбар, ўзларини ва қилаётган ишларини мақтайдиган ва ўзларини поклик ва ҳар қандай ёмонликдан узоқлик билан сифатлайдиган кишиларни билмадингизми?! Йўқ, улар айтгандек эмас! Балки, ёлғиз Аллоҳ таолонинг Ўзигина бандаларининг қилаётган ишлари ҳақиқатини билгани учун бандаларидан Ўзи истаган кишиларни мақтай-ди. Уларнинг амалларидан бирор нарса бир фатил (яъни, хурмо данаги ёриғи ичида бўлган ингичка тола) миқдорича ҳам камайтирилмайди.\n50. Эй пайғамбар, сиз уларнинг ишларига ажабланиб боқингки, қандай қилиб Аллоҳга ёлғон тўқимоқдалар, ваҳоланки, У ўзига нолойиқ бўлган ҳар қандай камчиликдан пок Зотдир! Уларнинг бундай тўқималари эътиқодларининг бузуқлигини очиб берувчи катта гуноҳ бўлишга кифоядир.\nМўғул татар қиссаси 10 -қисм\nАндалус фатҳи Қисм 2\nТолиби илм безаги\nPDF - Нисо сурасининг тафсири 1 - 546.3 KB\nDOCX - Нисо сурасининг тафсири 1 - 5.2 MB\nPDF - Mobile - Нисо сурасининг тафсири 1


Скриншотлар Redmi K40 ҳамда Redmi K40 Pro’нинг асосий жиҳатларини фош этди - Terabayt.Uz\nСкриншотлар Redmi K40 ҳамда Redmi K40 Pro’нинг асосий жиҳатларини фош этди\nКечагина биз Redmi K40 ҳамда Redmi K40 Pro смартфонларининг биринчи «жонли» суратларини эълон қилган эдик. Инсайдерлар эса улардан ҳар бирининг асосий техник хусусиятларини акс эттирувчи скриншотларни ҳам тарқатишди.\nMIUI 12 график қобиғидан олинган биринчи скриншотда Redmi K40 моделининг техник жиҳатларини кўришимиз мумкин. Аввало, уни Qualcomm компаниясининг янги – Snapdragon 870 процессори базасида тайёрлашибди. Смартфоннинг конфигурациясига 6/128 гигабайтлик тезкор/доимий хотира ҳам киради.\nRedmi K40 олд камераси 30 мегапикселлик бўлиб, унинг учун экранда очилган тирқиш рекорд даражада ихчам – диаметри атиги 2,8 миллиметрга тенг. Экраннинг ўзи эса худди Xiaomi Mi 11 флагманидаги каби – диагоналига 6,81 дюймлик, тасқир аниқлиги 2К форматида (3200х1440 пикселлик). Фарқи шундаки, унинг четлари Mi 11 моделидаги каби қайрилма эма; кадр янгиланиш частотаси эса ўшандай – 120 герцлик.\nXiaomi’нинг арзончи бренди бу флагманини 4500 мА/соатлик аккумулятор ҳамда квадрокамера билан таъминлаган: ундаги датчиклар 108 + 8 + 5 + 2 мегапикселлик аниқликка эга.\nЯнада илғор модел – Redmi K40 Pro созламалар менюси акс этган скриншотга қараганда, унда 6,81 дюймлик AMOLED-экран қўлланган, унинг тасвир аниқлиги 1440p+ форматида. Унинг учун ҳозирда энг кучли Android-процессор – Snapdragon 888 платформаси танланган.\nRedmi K40 Pro тезкор хотираси 12 гигабайтгача борадиган вариантларда таклиф этилади. Унинг батареяси ҳам стандарт флагманникига қараганда сиғимдорроқ – 5000 мА/соатлик. Ушбу моделнинг бош камерасида 108 + 13 + 5 + 2 мегапикселлик, селфи-камерасида эса 30 мегапикселлик модуллар ишлатилади.\nФлагманлар туркумида яна Dimensity 1200 базасида ишловчи смартфон ҳам бўлиши ва у Redmi K40S деб номланиши айтилмоқда.\nЎҚИНГ: MIUI 12.5 глобал прошивкаси қайси Xiaomi ва Redmi смартфонига қачон келади?\n#Redmi #Xiaomi #Android смартфон #смартфонлар # 5G смартфон #5G-смартфони #Xiaomi Redmi K40 #Xiaomi Redmi K40 Pro


Табассум қил, ажр қозонасан! | Azon.uz - Ахборот-таҳлилий портал\nТабассум қил, ажр қозонасан!\n07:00 07.02.2018 1040\nТабассум қил… бу сўзни эшитган инсон юзида беихтиёр гўзал бир ифода ҳосил бўлади. Табассум – беғубор, самимий тушунча. Инсоннинг қалби хотиржам бўлганида, атрофидаги ҳодисалардан розилик ҳис этганида, ўзи учун азиз инсонлар даврасида бўлганида унинг юзига майин табассум югуради.\nТабассум оддий кулгидан фарқ қилади. Киши ҳангомаларни эшитганда ёки қизиқарли воқеаларни кўрганда кулиши мумкин. Аммо табассум ундан кўра ҳиссийроқ тушунча.\nРасулуллоҳ саллаллоҳу алайҳи васалламнинг кулгилари табассумдан иборат эди. Расулуллоҳ саллаллоҳу алайҳи васаллам билан бир замонда яшаб, у зотнинг гўзал табассумларидан баҳраманд бўлган бир саҳобий шундай дейдилар: “Расулуллоҳ саллаллоҳу алайҳи васаллам чалик кўп табассум қилган кишини кўрмадим”. Демак, табассум қилиш ҳам суннат экан. У туфайли ажрга эришиш, кимларнингдир қалбига илиқлик, меҳр олиб кириш мумкин.\nКўчада йиқилиб йиғлаётган қизалоқнинг қўлчаларидан ушлаб, қўнғироқ сочларини силаб, ширин сўзларни айтганда, ҳозиргина ёш томчилари оқаётган жажжи юзда табассум аломатлари сезила бошлайди.\nБаҳорнинг илк кунларида кўчада кетаётган инсон табиатдаги ўзгаришлардан қалбида бир енгиллик пайдо бўлади. Осмондан тушаётган ёмғир томчилари эса эски қадрдон хотираларни ёдга солиб, табассум қилишга ундайди.\nОтасининг ортидан унинг ҳаракатларини қайтариб, намоз ўқишга интилаётган жажжи болакайнинг ҳаракатларини кузатиб турган онанинг қалбидан фарзандининг келажакда улуғ бир инсон бўлишини орзу қилганда юзида пайдо бўладиган табассум.\nҒамга ботиб турган дўстининг елкасига қўлини қўйиб, унга далда бериб, умид бағишловчи сўзларига жавобан қилинган табассум.\nЯқин бир инсонни сафарга кузатаётиб, қалбида қандайдир бир ўкинч билан унинг ортидан қилинган майин табассум.\nУстозидан эшитган мақтов сўзларидан шижоатланиб кетган ўқувчининг табассуми.\nКўчада ўйнаётган жажжи кичкинтойларнинг шовқини сабаб қалбида беғуборлик жўш уриб кетган инсоннинг табассуми.\nХуллас, ҳаётдаги турли ҳолатларда киши юзида акс этадиган оддийгина табассум туфайли инсонлар қалбига хурсандчилик, қувонч киради. У туфайли инсонлар қалбига илиқлик олиб кириб, ажр қозониш мумкин.\nТабассум қалбларга етиб борувчи, уларни эгаллаб олувчи, кўзларни ёшлатувчи ғаройиб ҳиссиётдан иборат. Негаки, киши яқинининг хурсандчилиги, унинг юзидаги майин, беғубор, гўзал табассумини кўрганда беихтиёр ўзини унутади. Ўзининг дардлари, ғам-ташвишлари гўё олдин бўлмагандек. Гарчи қалби йиғлаб турган бўлса-да, унинг бир табассуми билан қалби ёришиб қувончга тўлади…\nДунёда қийинчиликлар, ғам-ташвишлар, азоб-уқубатлар ичида ўсган бир инсон кимдандир меҳр-муҳаббат, кимдандир илиқлик кутиб яшайди. Қандайдир бир хурсандчилик, роҳатни соғинади. Кун келиб бир яхши, самимий инсоннинг хуш муомаласи, юзидаги оддий бир табассуми билан қалби ёришиб, кўнгли осмонларга етгудек кўтарилади. Шу инсонга муҳаббати ортади, яқин бир инсонга айланади.\nҚийин масалалар, муаммолар самимий табассум билан осон ечилади. Яқинлар ораси мустаҳкамланиб, меҳр-муҳаббат ортади.\nГоҳида гўзал бир табассум билан биллурдек қимматбаҳо қалблар қозонилади.


Uyqu va tush nima? - 10 Апреля 2014 - SHERLAR.BIZ - ENG YANGI SHERLAR 2018 2019\nSHERLAR.BIZ Shanba, 16.10.2021, 02:52\nГлавная » 2014 » Aprel » 10 » Uyqu va tush nima?\nУйқу – табиий физиологик жараён бўлиб, унда мия фаолияти ва атроф муҳитга реакция кўрсатиш даражаси энг паст ҳолатда бўлади. Бу ҳолат инсонларга, баъзи ҳайвонларга, қушларга, балиқларга ва ҳатто хашаротларга хосдир. Уйқу вақтидаги эсда қолган образлар, воқеалар кетма-кетлиги туш деб аталади.\nФизиологик доимий уйқуни унга ўҳшаш бошқа ҳолатлардан - анабиоз (ҳайвонларнинг қишки уйқуси), гипнотик уйқу, кома, хушдан кетиш, летаргик уйқудан фарқлаш лозим.\nУйқу пайтида анаболик жараёнлар кучаяди, катаболизм эса аксинча пасаяди. Меъёрдаги уйқу даврий бўлиб ҳар 24 соатда қайтарилади. Бу даврлар циркадли ритм номини олган. Циркадли жараён кун давомидаги ёруғликнинг узун- қисқалигига боғлиқдир, чунки ёруқлик инсон организмида маҳсус оқсилларнинг тўпланишини таъминлайди. Баъзи ҳалқларда тунги уйқудан ташқари кундузги қисқа уйқу ҳам мавжуддир (фанда сиеста деб номланади).\nУйқудан олдин мудроқ холат бошланади. Бунда мия фаолияти пасая боради, эсноқ тутади, сенсор тизимининг сезгирлиги сусаяди, юрак уриши секинлашади, кўзлар ачишиб ўз- ўзидан юмила бошлайди.\nУйқу – инсон ва бошқа жонзотлар онгининг алоҳида холати бўлиб, тун давомида такрорланиб турадиган бир нечта фазани ўз ичига олади. Бу фазаларнинг такрорланиб туриши мия қисмларининг фаоллигига боғлиқдир. Олимлар соғлом инсоннинг уйқуси 4 фазадан иборат эканлигини қайд этишган.\nБиринчи фаза. Альфа-ритм камая бориб кичик амплитудага эга тета-ритмларга жой беради. Инсон мудроқ уйқу аралаш холатига ўтади, бунда мияда бемаъни ҳаёллар ва орзулар чарх ура бошлайди. Уларни кўпинча галлюцинацияга қиёслаш мумкин. Мушаклар фаоллиги, нафас олиш частотаси, пульс ва тана харорати пасаяди, моддалар алмашинуви секинлашади, кўзлар аста-секин харакатланиши мумкин. Шунингдек танада сесканишга ўхшаш холатлар кузатилади. Бу босқичда инсон миясига тўпланиб қолган баъзи муаммоларни ҳал этадиган ғоялар келиши мумкин.\nИккинчи фаза. ( чуқур бўлмаган енгил уйқу) Мушаклар бўшашиб кетади. Юрак уриши секинлашади, тана харорати пасайиб кўзлар қимирламай қолади. Бу босқич умумий уйқу вақтининг 45-55% ни эгаллайди. Бу босқичда онг "ўчади” ва ҳеч нарсани қабул қилмайди. Бу холат давомий эмас. Ҳар бир дақиқа 2-5 қисмга бўлиниб, улар оралиғида қисқа паузалар пайдо бўлади. Ўша вақтда инсонни осонгина уйғотиш мумкин.\nУчинчи фаза секин уйқу номини олган. Учинчи ва тўртинчи фазалар кўпинча аралашиб, улар ўртасида аниқ чегара белгилаш қийин кечади.\nТўртинчи фаза. Энг чуқур ва секин уйқу. Бу босқичда инсонни уйғотиш жуда қийин кечади. Тушларнинг 80% шу босқичга тўғри келади. Шунингдек лунатизм, тунги қўрқувлар, уйқуда гапириш, энурез (тагини хўл қилиш) каби холатлар кузатилади. Лекин инсон буларнинг биронтасини эслай олмайди.\nУйқу организмни дам олишини таъминлайди. Уйқуда инсон кун давомида қабул қилган ахборотни қайта ишлаб чиқади ва хотирага жойлайди. Шунингдек уйқу вақтида ўрганилган материаллар мустаҳкамланади.\nУйқу пайтида шамоллаш ва юқумли касалликлар билан курашувчи T-лимфоцитлари фаоллашади ва иммунитетни тиклайди.\nУйқунинг давомийлиги 6-8 соат этиб белгиланган, лекин инсоннинг чарчоқлик даражасига қараб 4-10 соатга айланиши мумкин. Уйқунинг бузилиш холатларида суткалик уйқу бир неча дақиқадан бир неча суткагача чўзилиши мумкин. Соғлом чақалоқларда уйқу 12-16 соатни, катта ёшдагиларда 6-8 соатни, қарияларда 4-6 соатни ташкил этади. Инсон оғир жисмоний меҳнат қилганида уйқунинг давомийлиги узайиши мумкин.\nУйқудан махрум этиш оғир қийноқлардан бири ҳисобланади. Бир неча кундан сўнг инсоннинг онги тиниқлигини ва аниқлигини йўқотади, ухлаш истаги барча нарсадан устун келади, у вақти-вақти билан "чуқурга қулаётгандек” холатга тушади. Психологик босим ўтказишнинг бу усули кўпинча сўроқ пайтида қўлланилади.\nТушдан кейинги қисқа вақтли уйқу ёки дам олиш сиеста деб номланади ва кўпгина халқларнинг урф-одатига айланган. Кўпинча сиеста иссиқ мамлакатларда учрайди. Олимларнинг текширишлари шуни кўрсатдики, тушдан кейинги уйқу фойдали бўлиб юрак хуружидан вафот этишни 37%га камайтирар экан.\nУйқунинг бузилиши холатлари турли ҳил бўлиб, кўпинча қандайдир касаллик белгиси бўлиши мумкин.\nИнсон ҳаётининг учдан бир қисми уйқуда ўтади, шунинг учун табиий ритмни сақлаб туришга ҳаракат қилиш керак.\nТиббиётда сунъий равишда уйқуни чақирадиган дори воситалари анчагина бўлиб, уйқунинг бузилиш холларида қўлланилади. Организм уларга тез ўрганади ва улар таъсир этиш кучини йўқотиб боради. Замонавий дори воситаларидан Мелатонин шифокорларда кўпроқ умид уйғотмоқда. Инсон организмида магний моддаси етарли даражада бўлса, мелатонин моддаси табиий равишда ишлаб чиқарилар экан. Магний етишмовчилиги асабийлашишни, тажангликни ва тушда тишларни ғижирлатишни (бруксизм) келтириб чиқаради. Магний организмни тинч, осуда ҳолатда бўлишини, зўриққан мускулларнинг бўшашиб дам олишини таъминлаб, стресс холатларини бартараф этади. Шунинг учун уйқунинг бузилиш ҳолларида магний қабул қилиш тавсия этилади. (шифокор билан маслаҳатлашинг)\nУйқуни ўрганиш ишлари 1870 йилларда кучук болалари кузатишдан бошланган. Ўша вақтнинг ўзидаёқ уйқу овқтдан муҳимроқ эканлиги маълум бўлган. Уйқунинг таркибий қисмларини тўлиқ ўрганиш ишлари XX асрнинг иккинчи ярмида миянинг (электроэнцефалограмма, ЭЭГ), мускулларнинг (электромиограмма, ЭМГ) ва кўзнинг (электроокулограмма, ЭОГ) биоэлектрик фаоллигини рўйхатга олувчи усуллар ўйлаб топилганидан сўнггина тўлиқ ниҳоясига етказилди. Бу соҳани ўрганишга 1950 йилларда Н. Клейтман ва У. Демент (США), М. Жуве (Франция) катта ҳисса қўшганлар.\nҲайвонлар уйқуси инсон уйқусидан бироз фарқ қилади. Отлар ва қўйлар тик холатда ҳам ётган холатда ҳам уҳлайверишади. Мушуклар бир суткада 16 соат ухлашади. Китсимонлар, дельфинлар ва қушлар бир томонлама уҳлашади, миянинг ярим шари уйқуда, қолган ярим шари уйғоқ холатда бўлади. Ухлаётган ва уйғоқ ярим шарлар вақти вақти билан алмашиб туради. Бу ҳолат душманлардан ҳимояланиш учун ёки денгизда сув юзасига чиқиб хаво олиш учун муҳимдир.\nЖирафлар тиззага чўкиб ва бўйнини оёғига ўраб уҳлашади. Шерлар осмонга қараб, олдинги оёқларини кўкраги устига қўйиб уҳлашади. Каламушлар ёнбошлаб, думини бош томонга буриб ухлашади. Тулкилар ҳам каламушлар сингари уҳлашади. Кўршапалаклар бошини пастга осилтириб ухлашади.\nСовуққон ҳайвонлар, масалан калтакесаклар, тошбақалар, балиқлар ҳам ухлаши фанга яқиндагина маълум бўлди.\nҚушлар учиб кетаётиб ҳам ухлаши мумкин экан. Буни узоқ масофаларга кўчиш пайтида кузатиш мумкин. Уҳлаётган қуш тўданинг марказига интилиб уйқуга кетади ва қанотларини номигагина силкитиб қўяди. Тўда қанотларининг силкиниши туфайли ҳосил бўлган ҳаво оқими уларни қулаб кетишдан сақлаб туради. Ухлаб бўлган қуш чарчаган қуш билан жойини алмашар экан.\n2008 йилдан бошлаб Ҳалқаро тиббиёт ассоциацияси ташаббуси билан (ингл. World Association of Sleep Medicine) хар йили март ойининг учинчи жумаси халқаро уйқу куни сифатида нишонланади\nКатегория: Qiziqarli malumotlar | Просмотров: 1184 | | Теги: Uyqu va tush nima? | Рейтинг: 0.0/0


Обамеянг “Реал”га ўтмаслиги керак, чунки... - Penalti.uz | Футбол янгиликлари олами!\n16:53 Моуриньо Марко Матерацци учун ким эди? 24 0 Янгиликлар\n18:02 Собиқ мураббий Роналду ҳақида: «Таътил Криштиануга ёрдам беради» 5 0 Янгиликлар\n17:25 Гюндоган дунёнинг айни дамдаги энг зўр ҳужумчиси кимлигини айтди 3 0 Янгиликлар\n16:42 Касильяснинг таклифи 12 0 Янгиликлар\n16:40 "Барселона" ва "Лацио" "Милан" футболчиси учун курашади 5 0 Янгиликлар\n14:53 Санчо "қизил иблис" бўлмайди,агар... 46 0 Янгиликлар\n13:31 Хави: «Роналдиньодан кучлироқ фақат бир футболчи бор» 103 0 Янгиликлар\nИталиянинг “Милан” клуби айни дамда Обамеянгдек кучли ҳужумчининг хизматларига муҳтож. Айни дамда жамоада клубнинг савиясига мос бўлмаган футболчилар кўпайиб қолган ва раҳбарият бундай ўйинчилардан воз кечиб, кучли футболчиларни харид қилмоқчи. “Милан” раҳбарияти аввал Моратани сотиб олмоқчи бўлди, бироқ “қироллик клуби” Алварони сотмаслигини айтгач, эътибор Обамеянгга қаратилди. Обамеянг учун “Милан”нинг биринчи афзал томони шундаки, у итальян клубининг асосий таркибидан муаммосиз жой эгаллайди, ёмон жиҳати эса “Милан” янги мавсумда Европа Чемпионлар лигасида ўйнамайди. Демак, Обамеянгнинг “Милан”ни танлаши сал мантиқсизроқдек, назаримизда. Чунки “Боруссия” ЕЧЛда ўйнайди. Аммо Обамеянг агар бир йил ўйнаб, “Милан”нинг кейинги мавсумда ЕЧЛга чиқишига муносиб ҳисса қўшса, жуда яхши бўларди клуб мухлислари ва раҳбарияти учун.\n“ПСЖ” — ҲАР ТОМОНЛАМА ҚУЛАЙ\nАсосий таркибдан жой керакми, марҳамат. Катта миқдорда маош керакми, марҳамат. Катта совринлар керакми, марҳамат — “ПСЖ”да Обамеянг учун ҳамма нарса тайёр. Ибрагимович кетганидан кейин “ПСЖ”га яққол номинал ҳужумчи жуда керак бўлди, тўғри, Ибра кетганидан кейин Кавани жиловни қўлига олди, бироқ унинг бир ўзи кўп нарсани уддалай олмасди. Демак, айни дамда Обамеянг учун “ПСЖ”да асосий таркибда жой бор. Демак, айни вазиятдан келиб чиқиб айтиш мумкинки, Обамеянг учун энг қулай вариант — бу “ПСЖ”!\n26.05.2017, 11:22 9501 1\nОбамеянг «Реал»га ўтмайди\n"Реал"да муаммо! Погба Мадридга кўчиб ўтмаслиги мумкин\nОбамеянг: Сўнгги ҳафталарда «Реал» ҳақида гаплардан сўнг ҳаётим қийинлашди\nHa Abameyanga Realda joy yoq!\nOk-7'га жавоб бериш


Тараққиётнинг “ўзбек модели” – халқимиз фаровонлигининг муҳим омили — birinchi-prezident.uz\nХалқимиз истиқлолнинг йигирма икки йиллигини кенг нишонлашга тайёргарлик кўраётган шу кунларда мамлакатимизнинг мустақил тараққиёт йўлига яна бир бор назар ташлаймиз. Бугунги ёруғ кунларга, ютуқ ва марраларга қандай омиллар эвазига эришганимизни кўз ўнгимиздан ўтказамиз.\nМамлакатимиз учун ҳал қилувчи бир пайтда энг тўғри йўл сифатида танланган, бугунги кунда ўзининг юксак самараларини бераётган Ўзбекистоннинг ўзига хос ва ўзига мос тараққиёт йўли – “ўзбек модели” ана шундай энг муҳим омиллардандир.\nЮртимизда 80-йиллар охирида вужудга келган вазиятни чуқур ўрганган олимлар, эксперт ва таҳлилчилар айнан ана шу иборани қўллайдилар. Дарҳақиқат, ўша суронли йилларда Ўзбекистондаги аҳвол жуда қалтис эди.\nЎша пайтда республикамиз барча асосий иқтисодий ва ижтимоий кўрсаткичлар бўйича собиқ иттифоқ республикалари ичида охирги ўринларда турар эди. Аҳоли жон бошига миллий даромад ишлаб чиқариш иттифоқдаги ўртача кўрсаткичдан анча кам эди.\nҚишлоқ хўжалигида пахта яккаҳокимлиги оқибатида озиқ-овқат масаласида ўзгаларга қарам эдик. Кундалик эҳтиёж учун зарур истеъмол молларининг учдан икки қисми, ҳатто оддий туз ва гугурт ҳам четдан олиб келинарди.\nБу даъват юртимизда сиёсий ва иқтисодий мустақилликка эришиш йўлида кенг қамровли ишлар, миллий давлатчилик тарихида янги даврнинг бошланиши бўлганини кейинги жараёнлар яққол кўрсатди.\nМамлакатимиз мустақилликка эришган пайтда айрим халқаро молиявий ташкилотлар ривожланган давлатларда қўлланилган бозор механизмларини татбиқ этишни маслаҳат берди. Биз улардан тўғридан-тўғри нусха кўчирмадик. Дунёда тан олинган моделларнинг энг яхши жиҳатларини ўрганиб, ўзимизга мос ва ўзимизга хос тараққиёт йўлини танладик. Бу йўл давлатимиз раҳбари томонидан мамлакатимизнинг ижтимоий-иқтисодий салоҳияти, халқимизнинг давлатчилик тарихи, миллий-диний қадриятлари ҳамда жаҳон тажрибасини ҳисобга олган ҳолда ишлаб чиқилди.\nБу моделнинг барча синовдан муваффақиятли ўтишига сабаб бўлган омиллари кўп. Уларнинг энг асосийси иқтисодий, сиёсий ва ижтимоий ислоҳотларни амалга оширишда турли хил сакрашларсиз, яъни инқилобий йўлдан эмас, балки тадрижий ривожланиш йўлидан бориш тамойилидир.\nИслоҳотларни амалга оширишда давлат бош масъулиятни ўз зиммасига олиши ана шундай тадрижийликнинг муҳим жиҳатидир. Халқаро ташкилотлар ҳам бугун ўтиш даври иқтисодиётида, чуқур ислоҳотларни амалга оширишда давлатнинг роли ҳақиқатан ҳам катта экани, буни Ўзбекистон тажрибаси амалда исботлаганини кенг тан олди. Ҳозирги вақтгача давом этаётган молиявий-иқтисодий инқироз шароитида ҳатто ривожланган мамлакатларда ҳам иқтисодиётни тартибга солишда давлатнинг роли ошаётгани Ўзбекистоннинг бу борадаги йўли нақадар тўғри эканини кўрсатди.\nПрезидентимиз Ислом Каримов ташаббуси ва раҳнамолигида мамлакатимизда дунё давлатлари орасида биринчилардан бўлиб Инқирозга қарши чоралар дастури ишлаб чиқилиб, изчил амалга оширилди. Агар кўпчилик хорижий давлатларда қабул қилинган инқирозга қарши дастурлар кўрилган талофатларни бартараф этишга қаратилган бўлса, Ўзбекистоннинг дастури яқинлашиб келаётган хатарнинг олдини олиш ҳамда иқтисодиётни янада мустаҳкамлаш, унинг рақобатдошлигини оширишга йўналтирилгани билан ажралиб туради.\nАна шундай узоқни кўзлаб кўрилган чора-тадбирлар туфайли инқироз авжига чиққан энг оғир йилларда ҳам мамлакатимизда макроиқтисодий барқарорлик сақлаб қолинди, юқори иқтисодий ўсиш суръатлари таъминланди. Ўзбекистон иқтисодиёти дунёдаги энг кам талофат кўрган мамлакатлардан бири бўлди.\nТошкент шаҳрида ушбу дастурни ва унинг самарадорлигини ўрганишга бағишланган нуфузли халқаро илмий-амалий анжуманлар бўлиб ўтди. Унда иштирок этган жаҳон миқёсида кўзга кўринган йирик иқтисодчи олимлар, эксперт ва таҳлилчилар Ўзбекистоннинг тараққиёт йўлини тўла қўллаб-қувватлаб, бу тажрибани бошқа давлатлар амалиётида қўллаш бўйича тавсиялар берди.\nДавлатимиз раҳбари томонидан 2010 йилда эълон қилинган Мамлакатимизда демократик ислоҳотларни янада чуқурлаштириш ва фуқаролик жамиятини ривожлантириш концепцияси “ўзбек модели”ни назарий ва амалий жиҳатдан янада бойитди. Ушбу концепция мамлакатимизни модернизация қилиш ва демократик янгилаш бўйича амалга оширилаётган ишларимизни янги босқичга кўтаришга қаратилган.\nИстиқлол халқимизга янги тараққиёт уфқларини очиб берди. Тарихан қисқа, мазмунан бой мустақиллик йилларида Ватанимиз истиқболи йўлида асрларга татигулик ўзгаришлар амалга оширилди.\nСобиқ иттифоқдош республикалар орасида фақат Ўзбекистонимизда 1996 йилдан бошлаб изчил иқтисодий ўсиш суръатлари таъминланмоқда. Агар 1996-2003 йилларда ўртача ўсиш суръати 4,3 фоизни ташкил этган бўлса, 2004 йилдан бу жараён янги босқичга кўтарилди – 7,5-9 фоиз ўсиш суръатлари таъминланмоқда.\nДунёнинг аксарият давлатларида иқтисодий ўсиш тушиб кетган, ҳалигача рецессия ҳолати кузатилаётган, ривожланган мамлакатларда давлат қарзи ва бюджет тақчиллиги ошиб, ишсизлик даражаси ўсиб бораётган инқироз даврида – 2008-2012 йилларда мамлакатимизда ялпи ички маҳсулотнинг ўсиш суръати йилига ўртача 8,4 фоизни ташкил қилди. Ялпи ички маҳсулот ҳажми 2012 йилда 1990 йилга нисбатан 4,1 баробар ошди, аҳоли жон бошига ҳисоблаганда эса 2,8 баробар кўпайди. Ўзбекистон барқарор юқори ўсиш суръатлари давом этаётган етакчи ўн давлат қаторидан жой олди.\nБундай юксак натижаларга эришишда макроиқтисодий барқарорликни таъминлаш, иқтисодиётнинг реал секторини қўллаб-қувватлаш, маҳаллий табиий-иқтисодий ресурслардан самарали ва оқилона фойдаланиш ҳисобидан иқтисодиётда, авваламбор, ички талабга ҳамда ташқи иқтисодий фаолиятни кенгайтиришга қаратилган таркибий ўзгартиришлар муҳим аҳамият касб этди.\nЎз навбатида ишлаб чиқаришни модернизация қилиш ва янгилаш, қулай ишбилармонлик муҳитини шакллантириш орқали тўғридан-тўғри хорижий инвестицияларни кенг жалб қилиш, кичик бизнес ва хусусий тадбиркорликни жадал ривожлантириш борасидаги кенг кўламли тажриба ҳам ўзининг юксак самараларини берди.\nМиллий иқтисодиётимиз нафақат ҳажм жиҳатидан, балки сифат жиҳатдан ҳам тубдан ўзгарди. Ялпи ички маҳсулот таркибида саноат ва хизмат кўрсатиш тармоқларининг улуши изчил ошиб бормоқда. Агар 1990 йилда ялпи ички маҳсулот таркибида ушбу соҳаларнинг улуши тегишлича 17,6 ва 33,8 фоизни ташкил этган бўлса, 2012 йилда уларнинг салмоғи 24 ва 52 фоизга етди.\nИстиқлол йилларида қишлоқ хўжалиги тармоғида барқарор ўсиш кузатилди ва 2012 йилда 1990 йилга нисбатан ишлаб чиқариш ҳажми 2,1 баробар ошди. Шунга қарамасдан, унинг ЯИМдаги улуши ушбу йилларда 33,4 фоиздан 17,5 фоизгача тушди.\nПрезидентимиз Ислом Каримов мустақилликнинг дастлабки йилларидан озиқ-овқат муаммосини ўз имкониятларимиз ҳисобидан ҳал қилиш, айниқса, ғалла мустақиллигини таъминлашни қатъий вазифа қилиб қўйди. Экин майдонлари таркиби, қишлоқ хўжалиги экинларини жойлаштириш ички талаб ва шарт-шароитдан келиб чиққан ҳолда, қайта кўриб чиқилди. Пахта яккаҳокимлигига барҳам берилди. Натижада, мамлакатимизда озиқ-овқат хавфсизлиги, дон мустақиллиги таъминланди. Ўтган йилларда ғалла етиштириш ҳажми 7 баробар, ҳосилдорлик эса 3 баробардан кўпроқ ошди.\nРивожланган давлатлар тажрибасини ҳамда халқимизнинг ишбилармонлик, ҳунармандлик фазилатларини ҳисобга олган ҳолда кичик бизнес ва хусусий тадбиркорликни ривожлантиришга алоҳида эътибор қаратилмоқда. Бугунги кунга келиб иқтисодиётда нодавлат секторнинг улуши 83 фоиздан ошди. Ялпи ички маҳсулотда кичик бизнес ва хусусий тадбиркорликнинг салмоғи эса 54 фоиздан кўпайди. Қишлоқ хўжалиги маҳсулотларининг салкам 98 фоизи фермер ва хусусий тадбиркорлар ҳиссасига тўғри келмоқда.\nЭнг муҳими, кичик бизнес ва хусусий тадбиркорлик одамларга ўз билим ва малакасидан, тадбиркорлик қобилиятидан келиб чиққан ҳолда эркин меҳнат қилиш, унинг маҳсулидан ўзи ва жамият аъзоларини баҳраманд этиш, мулкка эгалик қилиш, барқарор даромад манбалари яратишнинг энг муҳим омилига айланди. Ҳозир аҳоли даромадлари таркибида тадбиркорлик фаолиятидан тушаётган даромадларнинг улуши 50 фоиздан ортиқни ташкил қилмоқда.\nИқтисодиётни таркибий жиҳатдан ўзгартириш, қайта ишланган ҳамда қўшилган қиймати юқори бўлган тайёр маҳсулотларни кўпайтириш барча тармоқ ва саноат корхоналарининг ташқи бозордаги позициясини мустаҳкамлаш имконини бермоқда.\nИстиқлол йилларида Бухоро нефтни қайта ишлаш заводи, Шўртан газ-кимё мажмуаси, Қўнғирот сода заводи, Деҳқонобод калийли ўғитлар заводи, Асакадаги енгил ва Самарқанддаги юк автомобиллари ва автобуслар ишлаб чиқарадиган корхоналар, юзлаб замонавий енгил ва озиқ-овқат саноати корхоналари ишга туширилди. Натижада, мустақиллик йилларида мамлакатимизда саноат маҳсулотлари ишлаб чиқариш ҳажми 3,4 баробар ошди. Ҳозир Ўзбекистонда ишлаб чиқариладиган саноат маҳсулотларининг салкам 40 фоизи экспорт қилинмоқда.\nУмуман, истиқлол йилларида юртимизда экспорт ҳажми 32,2 баробар ошди. Агар ислоҳотларнинг дастлабки йилларида экспортнинг 60 фоизини пахта толаси ташкил этган бўлса, 2012 йилда унинг таркибида толанинг улуши 9 фоиздан ҳам камайди. Илгари экспорт таркибида хомашё бўлмаган маҳсулотлар ҳажми 30 фоизни ташкил этган бўлса, ҳозирги кунда унинг улуши 70 фоиздан ошиб кетди.\nИстиқлолнинг дастлабки йилларида четдан сотиб олинган маҳсулотлар таркибида озиқ-овқат маҳсулотларининг улуши 73 фоиз эди. Эндиликда унинг ҳиссаси 10 фоизга ҳам етмайди. Аксинча, йилдан-илга экспортда озиқ-овқат маҳсулотларининг улуши ортиб бормоқда. Бунда қишлоқ хўжалигида туб ислоҳотлар амалга оширилгани, деҳқон ернинг ҳақиқий эгасига, фермерлар жамиятимизнинг ҳал қилувчи кучига айлангани, меҳнат муносабатлари бутунлай ўзгаргани асос бўлмоқда.\n“Ўзбек модели”нинг энг муҳим ва устувор тамойилларидан бири – кучли ижтимоий сиёсатдир. Бозор ислоҳотлари ушбу тамойил асосида амалга оширилгани, айтиш керакки, энг оғир ўтиш даврида ҳам жамиятимизда ижтимоий адолат ва барқарорликни сақлаш имконини берди.\nМамлакатимиз мустақилликка эришганда демографик вазият жуда мураккаб эди. Янги иш ўринлари яратиш эса мутлақо тўхтаган эди.\nБу 70 йил мобайнида тўпланиб қолган ижтимоий муммоларнинг янада чигаллашиб, чуқурлашиб кетишига сабаб бўлганди. Айниқса, ўша пайтда аҳолининг 60 фоиздан ортиғи истиқомат қилаётган қишлоқларда шароит жуда оғир эди.\nПрезидентимиз томонидан уй-жой қуриш ва деҳқончилик билан шуғулланиш учун 2,5 миллион оилага 700 минг гектар суғориладиган ер ажратиб берилгани улкан тарихий воқеа бўлди. Бу энг оғир ўтиш даврида жамиятда ижтимоий барқарорликни таъминлаш имконини берди, қишлоқ аҳолиси турмуш даражаси тушиб кетишининг олдини олди.\nМустақилликнинг биринчи кунларидан белгилаб олинган “Ислоҳот – ислоҳот учун эмас, аввало инсон учун” тамойилига қатъий амал қилинди. Чунки ислоҳотларнинг барча тамойили замирида инсон омили мужассам.\nУшбу сиёсатни амалга ошириш учун давлат томонидан катта маблағлар ажратилмоқда. Буни давлат бюджети тақсимотида яққол кўриш мумкин. Агар 1990 йилда харажатларнинг атиги 31 фоизи ижтимоий соҳаларни молиялаштиришга йўналтирилган бўлса, ушбу кўрсаткич 2012 йилда қарийб 60 фоизни ташкил этди. Унинг 34 фоизи таълим, 15 фоизи соғлиқни сақлаш соҳасига йўналтирилди.\nЮртимизда тизимли асосда, босқичма-босқич ижтимоий соҳаларни ислоҳ қилиш ва ривожлантиришга қаратилган, дунёда кенг эътироф этилган умуммиллий дастурлар амалга оширилди. Айниқса, таълим, соғлиқни сақлаш, болалар спортини, санъат мактабларини, ижтимоий инфратузилмани ривожлантириш, аҳоли турмуш шароити ва қишлоқда намунавий уй-жой қуриш борасидаги дастурлар бугунги кунда ўзининг юксак самаралари билан халқаро ҳамжамиятнинг ҳавасини тортмоқда.\nИжтимоий-иқтисодий йўналишларда олиб борилган изчил ислоҳотлар натижасида мамлакатимизда аҳоли ялпи даромадлари 12,2 баробар ошди. Аҳолининг ўртача умр кўриш даражаси 67 ёшдан 73,2 ёшга етди. Ўзбекистон ушбу кўрсаткич бўйича дунёнинг ривожланган давлатлари даражасига яқинлашди.\nТинчлик-осойишталик – барча ютуғимиз омили\nТараққиётнинг муҳим омилларидан бири бу, шубҳасиз, тинчлик-осойишталикдир. Дунё ишбилармон доиралари ҳам ҳар жиҳатдан барқарор, тинчлик ва хавфсизлик кафолатланган давлатлар билан ҳамкорлик қилади.\nМамлакатимизда ҳукм сураётган тинчлик ва осойишталик, меҳр-оқибат, миллатлараро тотувлик муҳити барча соҳадаги ислоҳотларнинг муваффақиятли амалга оширилишида муҳим аҳамият касб этмоқда. Юртбошимиз таъкидлаганидек: “Ўзбекистонимиз мустақил тараққиёт йўлида қандай улкан ютуқ ва марраларга эришган бўлса, буларнинг барчасининг негизи – юртимизда тинч ва осуда ҳаёт, миллатлар ва фуқаролараро тотувлик, ўзаро меҳр-оқибат ва ҳамжиҳатликни асраб-авайлаб келаётганимизда”.\nМамлакатимиздаги барқарор юқори иқтисодий ўсиш, аҳоли даромадлари ва турмуш даражасининг юксалиши – барча-барчаси тинчлик туфайли таъминланаётганини барчамиз юксак қадрлашимиз ва уни мустаҳкамлаш учун курашишимиз даркор. Бугун жаҳонда рўй бераётган мураккаб ва қалтис воқеалар барчамиздан доимо ҳушёр ва огоҳ бўлишни талаб қилади. Мана шундай мусаффо осмон, файзу баракали ҳаётнинг қадрига етиш, уни янада мустаҳкамлаш ҳар биримизнинг фуқаролик бурчимиздир.


«ОЛТИН» ВА «МЕҲР» ДАФТАРЛАРИ УЛАР ҲАҚИДА БИЛАСИЗМИ? — OLMALIQ HAYOTI\nБугунги кунда юртимизда тегишли идоралар томонидан 5 та дафтар юритилиб, ушбу дафтарлар фуқароларнинг маълум бир қатламларини қамраб олади. Жумладан,\n“Аёллар дафтари” ижтимоий, иқтисодий, ҳуқуқий, психологик қўллаб-қувватлашга, билим ва касб ўрганишга эҳтиёжи ва иштиёқи бўлган, ишсиз хотин-қизларнинг муаммоларини аниқлаш, бартараф этиш ва назоратини олиб бориш бўйича маълумотлар базаси.\n“Аёллар дафтари” юритилиши бўйича Маҳалла ва оилани қўллаб-қувватлаш вазирлиги масъул ҳисобланади.\n“Ёшлар дафтари” ижтимоий, иқтисодий, ҳуқуқий, психологик қўллаб-қувватлашга, билим ва касб ўрганишга эҳтиёжи ва иштиёқи бўлган, ишсиз ёшларнинг муаммоларини аниқлаш, бартараф этиш ва назоратини олиб бориш бўйича маълумотлар базаси (ёшлар — 14 ёшга тўлган ва 30 ёшдан ошмаган шахслар).\n“Ёшлар дафтари” юритилиши бўйича Ёшлар ишлари агентлиги масъул ҳисобланади.\n“Темир дафтар” ижтимоий аҳволи ва турмуш шароити оғир ҳамда сектор раҳбарлари томонидан алоҳида назоратга олинган оилаларни қайд этиш, муаммоларини аниқлаш, бартараф этиш ва назоратини олиб бориш бўйича маълумотлар базаси.\n“Темир дафтар”нинг юритилиши бўйича Иқтисодий тараққиёт ва камбағалликни қисқартириш вазирлиги масъул ҳисобланади.\n“Олтин дафтар” Ўзбекистон тараққиётига ўз ҳиссасини қўшиш имкониятига эга ватандошларимизни ўз ичига олган.\nВатандош — Ўзбекистонда туғилиб, хорижга чиқиб кетган ва хорижий давлат фуқароси бўлган, Ватанига маънавий ва маданий дахлдорлик туйғусини сақлаб қолган ҳамда Ўзбекистон Республикаси билан дўстона маданий-гуманитар, ижтимоий-иқтисодий ва бошқа соҳаларда алоқаларни ривожлантиришга интиладиган шахс, шунингдек, этник ва тил бўйича мансублигига кўра ҳамда маданий-тарихий нуқтаи назардан ўзини ўзбек ёки қорақалпоқ деб ҳисоблайдиган ва Ўзбекистон билан ҳар томонлама алоқани қўллаб-қувватлашни истайдиган хорижда яшовчи чет эл фуқароси ёки фуқаролиги бўлмаган шахс.\n“Меҳр дафтари” етим болалар ва ота-она қарамоғидан маҳрум бўлган болаларни ҳар томонлама қўллаб-қувватлашга қаратилган.\n“Меҳр дафтари” тизимига киритишнинг ахборот тизимидан фойдаланиш ва маълумотларни киритиш тартиби Миллий гвардия томонидан белгиланади. 2022 йил 1 февралгача мазкур ахборот тизими амалиётга жорий этилади.\nЎқув-тарбия муассасалари ҳамда туман (шаҳар) ҳокимликларининг Болаларни ҳимоя қилиш шўъбалари “Меҳр дафтари”ни шакллантиришга масъул ҳисобланади.


Қўшни давлатларда Ўзбекистонни "дўст эмас", деб билувчилар сони камайди\n23 феврал 2019, Тошкент вақти: 06:03\nСамарқанддаги Регистон майдони Ўзбекистон рамзларидан биридир.\nМарказий Осиё мамлакатлари аҳолиси орасида Ўзбекистонга нисбатан ишонч сўнгги бир йилда анча яхшиланди. Бу ҳақда Евроосиё Тараққиёт банкининг Интеграцион тадқиқотлар маркази ўтказган "ЕОТБ интеграцион барометри" ҳисоботида таъкидланди.\nSputnik нашрининг ҳисоботга таянган ҳолда 24 декабрда хабар беришича, 2017 йилнинг ёзида ўтказилган сўров натижалари асосида қирғизистонликларнинг 33 фоизи Ўзбекистонни дўст мамлакат эмас деб билиши аниқланган. Бу эса 2016 йилдаги кўрсаткичдан 19 фоизга оздир. 2016 йилги сўровда қирғизистонилкарнинг 52 фоизи Ўзбекистонни душман мамлакат сифатида тилга олган эди.\nТожикистонда ҳам Ўзбекистонга нисбатан ишончсизлик 14 фоизга озайган. 2012 йилда тожикистонликларнинг 64 фоизи Ўзбекистонни дўст қаторида билган эмас эди.\nҚозоғистонда эса Ўзбекистонга нисбатан ишончи 24 фоизга ошган. Ўтган йили Ўзбекистонни дўст давлат деб билувчи қозоғистонликлар сони бундан 9 фоиз кам эди.\n"ЕОТБ интеграцион барометри" лойиҳаси 2012 йилдан буён фаолият олиб боради. Тадқиқотлардан мақсад МДҲ минтақасидаги давлатлар аҳолисининг ташқи сиёсий, иқтисодий, ижтимоий-маданий ва бошқа интеграцион йўналишлардаги фикрларини билишдир”, деб ёзди Sputnik нашри.\nФАРҒОНА – “Нефтчи” спорт мажмуасининг 85 нафар ходими ишсиз қолиши мумкин”\nТошкентда ўтирсанг рост гапиртирворадиган "Сеҳрли курси" қўйилди\nБишкек Тошкентга ГЭС қурилиши бўйича махсус делегация жўнатмоқчи\nOzodMikrofon: "11 жонни боқаётган дўконимни ноқонуний тортиб олишмоқда\nСоғлиқни сақлаш вазирлиги шифокорларни калтаклаш ҳолати авж олаётганидан хавотир билдирди\nХитойга келин бўлган ўзбек қизи элчихона кўмагида ватанига қайтди


Москвадан Бухорога учган самолётнинг шассиси ёпилмай қолди - xabar.uz\nМосквадан Бухорога учган самолётнинг шассиси ёпилмай...\n08.05.2022 04:34 0 2885\nМосквадан Бухорога учган Sukhoi SuperJet-100 (SSJ-100) самолёти, шассиси ёпилмай қолгани ҳақидаги сигналдан сўнг, Внуково аэропортига қайтишга мажбур бўлди. Бу ҳақда «Вести» хабар берди.\n«Аэрофлот» компаниясига қарашли ушбу самолёт Москва вақти билан 7 май соат 20:00 да парвоз қилганди. Шассиси ёпилмай қолганидан сўнг, қўнишни амалга ошириш учун, самолёт ёнилғисини ёқиб тугатиш мақсадида икки соат Подмосковье ва Янги Москва осмонида учиб юрган.\nТАСС хабарига кўра, шундан сўнг самолёт Внуково аэропорти учиш-қўниш йўлагига қўнишга тайёрланган. Биринчи уриниш омадсиз чиқди. Иккинчи марта айланиб келган самолёт ерга эсон-омон қўндирилган.\nАгарда шассида носозлик юз бермаганида SSJ-100 самолёти 3 соат ва 55 дақиқадан сўнг Бухорога қўниши керак эди. Энди ушбу рейс йўловчилари захира самолётда Бухорога учишади, дейилади хабарда.\nМаълумот: Sukhoi Superjet 100 — Россияда ишлаб чиқарилган, яқин магистрал учун мўлжалланган, тор фюзеляжли йўловчи самолётлари бўлиб, 87 нафардан 108 нафаргача йўловчини 3 050 дан 4 600 километргача масофага элтишга мўлжалланган.\nБухоро самолёт Аэрофлот\nЖамият 12/06, 16:41\nБухоро шаҳрида ичимлик суви таъминоти тикланди\nҲодиса 12/06, 12:51\nБухоро шаҳри ичимлик сувисиз қолди


Ош тузининг ози ҳам зарарли, деган кенг тарқалган фикр ўз тасдиғини топгани йўқ, деб хабар берди Европа кардиологлар жамияти.\nҲиндистон соғлиқни сақлаш вазири Харш Вардхан Нью-Дели жанубидаги меҳмонхонага бориш учун 6 километр масофани велосипедда босиб ўтди.\nШифокорлар кунига кўпи билан 50 граммгача ёнғоқ ейишни тавсия этишади, акс ҳолда...\nДиетолог ота-оналарга болалар таомномаси бўйича бир қанча маслаҳатлар берди.\nДания бежизга дунёнинг энг бахтли мамлакатлари қаторидан ўрин олмаган. Психологларнинг фикрича, гап фақат турмуш даражасининг юқорилигида эмас, балки оддий нарсалардан ҳам баҳра олиш санъатида. Бу фалсафа «хюгге» деб аталади.\nўтказилди. Аниқланишича, энг дангасалар — энг кўп хавф остида, саломатлик билан боғлиқ бирон-бир хуруж, қон қуйилишидан ўлим топиш эҳтимоли ...


Тошкентда “Соғлиқни сақлаш – TIHE 2021” 25- юбилей халқаро кўргазмаси бўлиб ўтмоқда\nКуни кеча “Ўзэкспомарказ” миллий кўргазма мажмуасида “Соғлиқни сақлаш – TIHE 2021” 25- юбилей халқаро кўргазмаси очилди. Ҳалқаро тадбир Соғлиқни сақлаш вазирлиги ва бошқа қатор вазирлик ҳамда ташкилотлар расмий кўмагида ўтказилмоқда.\nБугунги кунда соғлиқни сақлаш бутун дунёда энг илғор соҳа ҳисобланади. Ҳозир жаҳон ҳамжамияти дуч келган коронавирус пандемияси сабаб тиббиётга жуда катта эътибор қаратилмоқда. Шунинг учун ҳам, ҳозирда соғлиқни сақлаш соҳасига бағишланган кўргазмаларни ўтказиш ҳар қачонгидан ҳам муҳимроқдир.\nTIHE кўргазмаси Ўзбекистонда ташкил қилинган биринчи халқаро кўргазма бўлиб, бу йил ўзининг 25 йиллик юбилейини нишонлайди ва пандемия билан боғлиқ узоқ танаффусдан кейин ташкил қилинган биринчи профессионал халқаро саноат кўргазмасига айланади.\nАнъанага кўра, кўргазма илмий ва амалий тиббиёт ютуқларининг энг катта намойишидир. Унда экспертлар ва жаҳон саноати пешқадамлари одатий тарзда иштирок этиб, ўзларининг сўнгги технологиялари ва инновацияларини тақдим этмоқда. Ушбу кўргазма кўп йиллардан бери ишлаб чиқарувчилар ва амалиётчи мутахассислар ўртасида коммуникацион алоқаларни ўрнатиш учун бизнес-майдон вазифасини ўтамоқда.\n“Соғлиқни сақлаш – TIHE 2021” бешта асосий тематик бўлимдан иборат: тиббий техника ва ускуналар; лаборатория; фармацевтика саноати учун ускуналар; тайёр доривор препаратлар ва стоматология.\nБу йилги кўргазмада Россия, Италия, Хитой, Корея Республикаси, Чехия, Беларус Республикаси, Украина, Қозоғистон каби давлатлар қатори Ўзбекистоннинг маҳаллий ишлаб чиқарувчилари ҳам ўз маҳсулотларини тақдим этмоқдалар.\nЖами 100 дан ортиқ компания ва брендлар тиббий техника ва асбоб-ускуналар, медикаментлар, тиббиёт буюмлари, доривор препаратлар ҳамда фармацевтика саноати учун асбоб-ускуналар ва технологияларни намойиш этишаяпти.\nУмуман олганда, хорижий экспонентлар кўргазма иштирокчиларининг умумий сонининг 51 фоизини ташкил қилади. Кўргазмада хорижий ишлаб чиқарувчилар билан бир қаторда экспозицияда 49 фоиз улушга эга бўлган маҳаллий компаниялар, шу жумладан, дунёдаги энг йирик ишлаб чиқарувчиларнинг дистрибюторлари ва тиббий асбоб-ускуналар ишлаб чиқарувчиларининг ҳамкорлари ҳам иштирок этмоқда.\nКўргазма 2021 йил 11 июнгача давом этади.\n24 Июн 2021 38


Рамзан Қодиров сўзлари ортидан тергов бошланган - BBC O'zbek\nРамзан Қодиров сўзлари ортидан тергов бошланган\nЧеченистон раҳбари Рамзан Қодиров Грознийдаги сўнгги ҳужумларни қандайдир Каляпин молиялаган деб айтган сўзларидан кейин Россия Тергов қўмитаси текширув бошлаган.\nТергов қўмитаси Чеченистондаги "Қийноқларга қарши қўмита" инсон ҳуқуқларини ҳимоя қилиш ташкилоти раҳбари Игор Каляпинга бўлган муносабатни ўрганишни бошлаган.\nРамзан Қодиров 4 декабрда Грозний шаҳрида ҳужум содир этган жангариларни молиялаштиришга "қандайдир Каляпин алоқадор" деб айтган.\nҲуқуқбоннинг ўзи журналистларга билдиришича, Тергов қўмитаси вакиллари у билан боғланишган.\nБундан олдин Каляпин Рамзан Қодировнинг жангарилар ҳужумидан сўнг айтган сўзлари бўйича Бош прокуратурага мурожаат қилган.\nРамзан Қодировнинг сўзларига кўра, Чеченистонда боласининг қилмиши учун ота-она жавоб бермайдиган замон ниҳоясига етган.\nЖаноб Қодировнинг ушбу сўзларидан сўнг Грознийдаги ҳужумга масъул жангариларнинг яқинларига тегишли бир неча уйга ўт қўйилгани кузатилган.\n"Айбдорни маҳкама жазолайди"\n"Қийноқларга қарши қўмита" раҳбари Игор Каляпин Бош прокуратура ва Тергов қўмитасига Рамзан Қодировнинг баёноти муносабати билан ўз лавозимини суистеъмол қилиш бўйича жиноий иш очишни сўраб мурожаат қилган.\nБунга жавобан Рамзан Қодиров "Қандайдир Каляпин каллакесарлар ва уларнинг қариндошлари ҳимоясига чиқибди. Чеченистонда инсон ҳуқуқлари ҳимояси билан мен шуғулланаман", деб ёзган ўзининг Instagramдаги саҳифасида.\nҚодиров, шунингдек, ҳуқуқ фаолини террорчилар билан тил бириктиришда айблаган.\n"Керакли идораларда хорижий махсус хизматларнинг Ахмат Умаров номидан пуллари жангариларга Каляпин фамилияли киши орқали етказилган. Шу Каляпин ҳақида сўз кетмаяптимикан, буни текшириш, исботланса чора кўриш керак", деган.\nАйни пайтда "Эхо Москва" радиосининг хабар беришича, Тергов қўмитасининг текширувлари Россия Президенти Владимир Путининг 18 декабрдаги матбуот анжуманида Қодиров баёнотига нисбатан айтган сўзларидан кейин бошланган.\nЧеченистон раҳбарининг жангарилар ҳақидаги сўзларига ўзининг муносабати ҳақидаги саволга жавоб бера туриб, Президент Путин "Россияда ҳамма мамлакат қонунларига риоя қилиши шарт. Маҳкама ҳукм чиқармагунча, ҳеч ким айбдор деб ҳисобланмаслиги" ва "маҳкамагача қандайдир жазо тайинлашга ҳеч кимнинг, жумладан Чеченистон раҳбарининг ҳам ҳаққи йўқ"лигини айтган.\nПутин ҳуқуқни муҳофаза қилиш идоралари уйлар ёқиб юборилгани ҳақидаги маълумотларни текширишларини билдирган.\nЖангариларнинг қариндошларига тегишли уйлардан ташқари Грознийдаги "Қийноқларга қарши қўмита" идорасига ҳам ўт қўйилган.\nҚўмита Чеченистонда фаолият юритаётган кам сонли ҳуқуқни ҳимоя қилиш ташкилотларидан ҳисобланади.\nҲуқуқ фаоллари қалтис вазиятга қарамасдан, Чеченистонда ишларини давом эттирмоқчилар.\nУларнинг фикрича, ҳуқуқ фаолларига нисбатан босимлар қўмитани республикадан чиқариб юборишга қаратилган амалдир.\nАмнести Интернешнл : Чеченистондаги ёнғин текширилиши керак\nЧеченистон пойтахтига жангарилар ҳужум қилган


Украинада хўраки лавлаги нархининг ошиши ушбу маҳсулот импортига йўл очди • EastFruit\nБош саҳифа › Янгиликлар › Украинада хўраки лавлаги нархининг ошиши ушбу маҳсулот импортига йўл очди\nУкраинада хўраки лавлаги нархининг ошиши ушбу маҳсулот импортига йўл очди\nМуаллиф: EastFruit 26 Ноя 21 25 Ноя 21 048\nEastFruit лойиҳаси таҳлилчиларининг хабарига кўра, бу ҳафта «лавлаги жек-пот»ини қўлга киритиш учун украиналик фермерлар нархни тез ошира бошлашди. Бироқ, нархларнинг кўтарилиши айни пайтда ушбу маҳсулот импортига туртки бўлди. Шу ҳафта Украина бозорига қўшни Польшадан лавлагининг биринчи партиялари етиб келди.\nEastFruit лойиҳасининг кундалик мониторингига кўра, хўраки лавлаги нархи ҳафта давомида ўртача бир ярим баробар ошди ва бугун украиналик фермерлар ушбу сабзавотни 9-12 грн/кг (0,34-0,45 доллар)дан арзон бўлмаган нархда жўнатишга тайёр. Бозор иштирокчилари нархларнинг бундай тез ўсишини бозорда ушбу маҳсулот билан боғлиқ таклифлар чеклангани билан изоҳлашмоқда, зеро, кўпчилик баҳорда лавлагини максимал нархда сотиш умидида омборхонага жойлаган ва ҳали уни очишга тайёр эмас. Мақсад катта даромад олиш имкониятини бой бермасликдир.\nБу ҳолатга шу ҳафта Украинага Польша лавлагисини етказиб бера бошлаган савдогарлар дарҳол муносабат билдиришди. Бугунги кунда ушбу маҳсулот ҳажми катта эмас ва импорт қилинган лавлагини сотиш нархлари 8,00-8,50 грн/кг (0,30-0,32 доллар/кг) оралиғида айтилмоқда. Яъни, импорт қилинган лавлаги бу нарх даражасида Украина билан нарх ва сифат жиҳатидан рақобатбардош, демак, баҳорда нархларнинг кескин ўсишига бўлган умид ўзини оқламайди.\nАйни пайтда Украина фермер хўжаликларида хўраки лавлаги 2020 йилнинг ноябрь ойи охирига нисбатан ўртача 3,3 баравар қиммат. Шу билан бирга, агар украиналик фермерлар лавлаги сотишдан воз кечишда давом этишса, бозорнинг асосий иштирокчилари Польшадан ушбу сабзавот импорти кейинги ҳафтадан бошлаб кескин ўсиши мумкинлигини истисно қилишмайди.\nимпортлавлагинархларУкраина мева-сабзавотлари - 2021


Finance.uz - Тошкентда хорижий инвесторларга махсус марказлар ёрдам беради\n2019 йилнинг 1 февралидан пойтахтнинг туман ҳокимликлари ҳузурида Инвесторларни қўллаб-қувватлаш марказлари иш бошлайди. Марказлар инвестиция лойиҳаларини амалга оширишда хорижий инвесторларга, шу жумладан давлат-хусусий шериклик шартлари асосида кўмаклашади. Бу меъёрлар Вазирлар Маҳкамасининг 4.01.2019 йилдаги 4-сон қарори билан белгиланган.\n● инвесторларга туманларнинг салоҳияти, туман ҳокимликлари томонидан тайёрланган аниқ инвестиция таклифлари, мавжуд имтиёз ва преференциялар тўғрисида батафсил маълумотларни олишда кўмаклашиш;\n● инвесторларини бўш турган давлат мулки объектлари ва фойдаланилмаётган ер участкалари, шунингдек, уларни тақдим этиш тартиби тўғрисидаги маълумотлар билан таъминлаш;\n● инвестиция лойиҳаларини тайёрлаш ва амалга оширишда инвесторларга маслаҳатлар бериш, шу жумладан уларга консалтинг хизматлари (лойиҳаларнинг техник-иқтисодий асослари ва бошқа ҳужжатларини ишлаб чиқиш) кўрсатиш;\n● давлат органлари ва ташкилотлари, шунингдек, тижорат банклари вакиллари иштирокида туманларнинг инвестиция имкониятлари масалалари бўйича тадбир ва учрашувлар ташкил этиш;\n● хорижий инвесторлар билан ҳамкорликда, шу жумладан бўш турган, фойдаланилмаётган объектлар ва ер участкалари негизида лойиҳаларни амалга ошириш учун салоҳиятли маҳаллий шерикларни топиш;\n● инвесторларга муҳандислик-коммуникация тармоқларига уланишда рухсат берувчи ҳужжатлар, шу жумладан қурилиш ишларини амалга оширишга рухсат беришга доир ҳужжатларни олишда кўмаклашиш;\n● лойиҳаларни қўллаб-қувватлаш ва уларни амалга оширишда юзага келадиган муаммоларни тезкор ҳал қилиш, шунингдек, хорижий инвестициялар иштирокида ташкил этиладиган корхоналарнинг самарали фаолият кўрсатишига ёрдам бериш;\n● хорижда ўтказиладиган халқаро инвестиция ва бизнес-форумлар учун материаллар, видеороликлар, инвестиция таклифлари ва тақдимотлар тайёрлашда иштирок этиш.\n● Тошкент шаҳрида бизнес юритиш учун инвестиция муҳитини яхшилаш;\n● юқори технологияли ишлаб чиқаришларни ва юқори қўшилган қийматли маҳсулотларни, шу жумладан кичик саноат зоналари ва технопаркларда уларнинг ишлаб чиқариш ҳажми ва экспортини кўпайтирган ҳолда ривожлантириш учун инфратузилма ташкил этиш;\n● минтаканинг туристик маркази сифатида пойтахтнинг жозибадорлигини ошириш, ички ва хориждан ташриф буюрадиган туристлар оқимини кўпайтириш, турли форматдаги меҳмонхоналар тармоғини ташкил қилиш, шунингдек, тиббиёт туризмини ривожлантириш;\n● халкаро етакчи олий укув юртлари филиалларини очиш, соғлиқни сақлаш муассасаларини, шу жумладан давлат-хусусий шериклик механизмларини қўллаган ҳолда қуриш, қайта тиклаш ва техник қайта жиҳозлаш;\n● трансмиллий компаниялар, йирик хорижий молия корпорацияларини жалб қилиш, пойтахтни минтақавий молия маркази сифатида ривожлантириш;\n● хусусий инвестицияларни замонавий офис бинолари ва уй-жой комплекслари қурилишига жaлб қилиш, уларни тсгишли инфратузилма билан таъминлаш, пойтахтнинг алоҳида ҳудудларида «smart city» ва «green city» тизимларини тадбиқ қилган ҳолда қурилиш ишларини янада ривожлантириш;\n● муҳандислик-коммунал инфратузилмасини ривожлантириш, коммунал хизматлар сифатини ва оммабомлигини ошириш, энергия тежовчи технологияларини татбиқ қилиш ва хорижий инвестициялар иштирокида ташкил этиладиган корхоналарни муҳандислик-коммуникация тармоқларига уланишини жадаллаштириш.


Зафар Тўраев: "Зоминда икки очко йўқотдик" / CHAMPIONAT.asia\n01:50ЕЧЛ. “Реал” ўз уйида “Тоттенҳэм” қаршилигини енга олмади, “Манчестер Сити” “Наполи”дан устун келди ва бошқа натижалар 47 01:38Фалькао еврокубоклардаги 45-голини киритди 1 01:27Кавани: “Биз дўст бўлишимиз унчалик муҳим эмас” 12 00:52Венгрия терма жамоаси мураббийсиз қолди 3 23:53ЕЧЛ. Реал - Тоттенхэм 1:1, Манчестер Сити - Наполи 2:1. Учрашувлар якунланди! 95 23:39Пьянич жароҳатдан қутулди 1 22:59"Манчестер Сити" – "Наполи": таркиблар маълум 14 22:53ЕЧЛ. Реал - Тоттенҳэм: таркиблар маълум 30 22:40Лука Модрич: “Тоттенхэм”га доим омад тилайман, фақат...” 9 22:21Спортчилар ижтимоий тармоқларда 18 21:55«Лестер» бош мураббийи Шекспир истеъфога чиқарилди 17 21:28Месси ТОП-5да дарвозага энг кўп аниқ зарба берган, Роналду бешталикда ҳам йўқ + ФОТО 33 21:01Тер Штеген: "Барселона"да ўсдим" 16 20:33Чемпионлар лигасида ўйнайдиган жамоа мухлисларидан стадионга келмасликни сўради + ФОТО 7 20:04Маркус Рэшфорд "Реал"га ўтиши мумкин 21\nЗафар Тўраев: "Зоминда икки очко йўқотдик"\nБу йил яна олий лигада иштирок эта бошлаган "Машъал" чемпионатнинг дастлабки турини сафарда "Сўғдиёна"га қарши ўтказиб, дурангга имзо чекди - 1:1.\n"Газчилар" сафида шу куни энг яхшилардан бири бўлган Зафар Тўраев "СА" талқинига кўра 1-турнинг рамзий терма жамоасидан ўрин олди. Шу муносабат билан Тўраевни суҳбатга чорладик.\n- Чемпионатнинг илк ўйини ҳеч бир жамоа учун осон кечмайди. Жумладан 15 март куни "Сўғдиёна"га қарши ўтган баҳс ҳам биз учун қийин бўлди. Мезбонлар устунликка эришди. Лекин майдоннинг холати ҳам яхши эмасди. Шунинг учун ўз ўйинимизни кўрсатишга қийналдик. Гарчи илк турда дуранг қайд этган бўлсакда, биз бу ўйинда икки очко йўқотдик. Чунки "Машъал" фақат уч очко олишни мақсад қилиб борганди.\n- Энди тақвимга кўра иккинчи турни ўз майдонимизда "Бунёдкор"га қарши ўтказамиз. Амалдаги чемпион билан бўлажак баҳс ҳам қийин бўлади. Буни ҳозирдан англаб турибмиз. Лекин шунга қарамай фақат уч очко олиш учун майдонга чиқамиз. Чунки ўз мухлисларимиз кўз ўнгида ғалаба қозонмасак бўлмайди.\n- "СА"ни кузатиб бораман. Очиғини айтсам, сайт ижодкорларининг 1-тур рамзий терма жамоасини тузганда ундан ўрин олишимни кутмагандим. Бу мен учун сюрприз бўлди десам ҳам бўлади. Лекин "Сўғдиёна"га қарши кечган баҳсда шахсан ўзимнинг кўрсатган ўйинимдан қониқиш хосил қилганим йўқ.


Хакимизда | Nihol Zamin\nБош саҳифа » Хакимизда\nҲурматли ҳамкорларимиз, миришкор бобо-деҳқонлар\nНунемс, дунёдаги энг йирик уруғчилик компанияларидан бири бўлиб, жаҳондаги асосий сабзавотчилик ҳудудлари учун 28 сабзавотнинг 2500 дан ортиқ гибрид ва навларини ишлаб чиқаради. Бизнинг бош мақсадимиз бозор талаб ва эҳтиёжларидан келиб чиққан ҳолда гибрид, нав ва бошқа уруғ формаларини ишлаб чиқаришдир, шу боис НУНЕМС нафақат уруғ балки ҳамкорликдир. Биз эътиборимизни ҳамкорларимизнинг янада муваффақиятли бўлишлари учун муштарийларимизга, генетиканинг илғор ютуқлари, тажрибалари ва хизмат кўрсатишга қаратамиз. Ҳар доим муштарийнинг ёнидамиз.\nБиз махсус иқлим шароитларига мослашган сабзавот гибрид уруғларини таклиф этамиз, муштарийларимизга етиштириш даврида ва тайёр маҳсулотлар маркетингида ҳам қўллаб қувватлаб турамиз. Бизнинг глобал ташкилотимиз ва махсус жамоаларимиз (Crop Teams) - бизнинг тижорат философиямизнинг негизидир. Давлатлар, маданиятлар ва анъанавий тижорат йўналишлари орасидаги тўсиқларни ошиб ўтиб Нунемс ҳақиқатдан ҳам глобал компания шаклини олди. Ўз ўлкаси миқёсида фаолият юритган бир нечта жамоа ўрнига Нунемсда ўзига хос жамоа–кроптим (Crop Team) мавжуддир, бу жамоа мутахассислари ўз соҳасининг усталари бўлиб ҳар доим хизматга ҳозиру нозир. Ушбу ёндашув бизнинг муштарий ва ҳамкорларимизга энг замонавий халқаро билим ва тажрибалардан фойдаланиш имконларини бермоқда.\nБайерКропСайенс концернининг бир қисми бўлган Нунемс компанияси сабзавот селекцияси ва хизматида глобал мутахассисдир. Биз ўз муштарийларимиз билан ўзига хос ҳамкорлик алоқаларини ўрнатамиз – сабзавот етиштиришдаги, маҳсулотлар сотувидаги билим ва тажрибаларимизни ўзаро алмашлаймиз. Нунемс сабзавот оламидаги энг йирик 4 та уруғчилик компанияларидан биридир, фарқимиз– биз учун уруғлар нақадар қадрли бўлса, инсонлар ундан ҳам қадрлидир.\nЎз тарихини 1916 йилда кичкина голланд қишлоғи Нунемдан бошлаган Нунемс компанияси бугунги кунда дунёнинг 40 мамлакатида 1400 тага яқин ишчи–хизматчилари билан фаолият юритмоқда.\nБиз Сизлар билан ҳамкорликда ишлаётганимиздан мамнунмиз, Сизларнинг эл-юрт дастурхонини тўкин-сочин қилиш учун қилаётган деҳқончиликларингизга баракалар тилаб қоламиз.\nМЧЖ «Нихол Замин»